Fergana.uz - “ТЕМУРБЕКЛАР МАКТАБИ”НИНГ ҚАСАМЁД ҚАБУЛИ МАРОСИМИДА amCharts examples\nҲозир сайтда 33 нафар фойдаланувчи Ишонч телефони статистикаси\n“ТЕМУРБЕКЛАР МАКТАБИ”НИНГ ҚАСАМЁД ҚАБУЛИ МАРОСИМИДА\n2020-11-16 17:56:51 43\nМамлакатимиз Қуролли Кучлари жанговар қудратини янада оширишда ёшларни ватанпарварлик руҳида тарбиялаш, ҳарбийларнинг интеллектуал салоҳиятини юксалтиришга алоҳида эътибор қаратилмоқда.\nАрмия ва ҳарбий таълим муассасалари ўзликни англаш, миллий ғурур, мустаҳкам ирода мактабига айланди. Ёш аскар ва курсантлар учун ҳарбий қасамёд қабул қилишдан аввал Ўзбекистон тарихи фани ва “Темур тузуклари” китоби бўйича синов ўтказиш анъанага айланиб қолган.\nБуюк саркарда Амир Темурнинг мардлиги ва ватанпарварлиги, жасорати ва адолатпарварлигини ёшларга ўрнак қилиб кўрсатиш мақсадида мамлакатимиздаги барча ҳарбий лицейларга “Темурбеклар мактаби” деб ном берилган.\nМактаб ёшларни Республика Мудофаа вазирлиги тасарруфидаги олий ҳарбий билим юртлари ва бошқа ўқув муассасаларига аниқ фанларга чуқурлаштирилган ҳолда тайёрлашга ихтисослаштирилганлиги билан аҳамиятга моликдир.\nЎзбекистон Республикаси Мудофаа вазирлиги Фарғона «Темурбеклар мактаби» 1-босқич ўқувчиларининг “Тантанали ваъда бериш” маросими бўлиб ўтди.\nУнда вилоят ҳокими Хайрулло Бозаров иштирок этиб, тантанали маросим иштирокчиларини ёдда қоларли тантана билан муборакбод этди, уларни келажакда юрт тинчлиги, халқ осойишталиги йўлида камарбаста бўлгувчи етук мутахассис кадрлар бўлиб етишишига ишонч билдирди.\nҚасамёд қабулидан сўнг Фарғона «Темурбеклар мактаби» ўқувчиларининг қўл жанги бўйича маҳоратлари намойиш этилди.\nШунингдек, маросим сўнгида вилоят маданият саройининг таниқли санъат усталари томонидан концерт дастури намойиш этилди.


Фермер хўжаликларида янги лавозим жорий этилади\n08.01.2019 20:10 0 504\nҲукумат қарори билан Ташкилотларда меҳнатни муҳофаза қилиш хизматини яратиш ва фаолиятини ташкил этиш тартиби тўғрисидаги низом тасдиқланди. Бу ҳақда «Ҳуқуқий ахборот» канали хабар берди.\nНизомга мувофиқ, иш берувчи ташкилотда меҳнатни муҳофаза қилиш ва йўл ҳаракати хавфсизлиги хизматларини ташкил қилиши шарт.\nЯкка тартибдаги тадбиркорлар, шунингдек фермер хўжаликларида меҳнатни муҳофаза қилиш бўйича мутахассис лавозими жорий этилади ёки хизматнинг функцияларини бажариш махсус тайёргарликка эга ходимга топширилади.\nХизмат ходимлари иш берувчидан бундай турдаги ишни бажаришга рухсати бўлмаган, тиббий кўрикдан ўтмаган, меҳнатни муҳофаза қилиш бўйича йўриқнома берилмаган, шахсий ҳимоя воситаларидан фойдаланмайдиган шахсларни ишдан четлатишни талаб қилиш ҳуқуқига эга.\nЙўл ҳаракати хавфсизлиги лавозим меҳнатни муҳофаза қилиш мутахассис\nЖамият 22/11, 10:58\nИИВнинг раҳбар ходимлари лавозимидан четлатилди\nЖамият 16/10, 10:13\n«Xabar.uz»даги мақоладан сўнг ҳолат ўрганилди, чоралар кўрилди\nАвто 06/09, 09:29


Фёдор Достоевский. Кулгили одамнинг туши (ҳикоя) | www.ziyouz.uz\nБош саҳифа Жаҳон насри онлайн антологиясиФёдор Достоевский (1821-1881; Россия)Фёдор Достоевский. Кулгили одамнинг туши (ҳикоя)\nФёдор Достоевский. Кулгили одамнинг туши (ҳикоя)\nЧоп этилган 18.01.2017 13.01.2017 МуаллифZiyouz.uz\nМен кулгили одамман. Энди улар мени ғирт жинни деб аташади. Агар мен ростдан ҳам жинни бўлиб қолганимда-ку, бу янги номдан арпа бўйи ўсар эдим. Лекин, афсуски, энди мен уларга парво қилмайман, энди уларнинг барчаси мен учун азиз — ҳаттоки устимдан кулган чоғларида ҳам, тўғриси, шунда уларни янаям яхши кўриб кетаман. Уларга қараб туриб мени ғам босади-да, бўлмаса, уларга қўшилиб кулган бўлардим. Ўз турқи-тароватим кулгили бўлганлигидан эмас, йўқ, уларни суйганимдан! Мени шунинг учун ғам босадики, улар ҳақиқатни билишмайди — мен бўлсам биламан. Оҳ, ҳақиқатни ёлғиз ўзинг бил санг, нақадар оғир-а! Лекин улар буни тушунмай ди. Йўқ, тушунишмайди.\nБир вақтлар мен кулгили бўлиб туюлганимдан жуда-жуда ўкинардим. Кулгили бўлиб туюлмасдим, чиндан ҳам кулгили эдим. Ким билсин, балки мен туғилганимдан буён шундайдирман, балки олти-етти ёшимданоқ шундайлигимни билгандирман. Кейин мактабда, ундан сўнг дорилфунунда ўқидим. Аммо, начора, қанча кўп ўқисам, шунча кўп уқдим-ки, кулгили одам эканман. Гўё университетда ўқитиладиган барча фанлар бу жин ургур сифатимни исботлаш ва уқтириш учунгина яратилгандек эди. Ҳаётда ҳам йўлим худди ўқишдагидек бўлди. Йиллар ўта борган сайин ўзимнинг масхараомуз қиёфам тўғрисидаги фикр миямга қўрғошиндек қуйилаверди. Кас ҳам, нокас ҳам менинг устимдан куларди. Аммо уларнинг фаҳми етмас эдики, кулгили эканлигимни энг кўп биладиган киши битта бўлса, ўша мен ўзим эдим. Менга алам қиладиган жойи ҳам шу эдики, улар буни билмасди. Лекин бунга ўзим айбдорман. Мен азалдан ниҳоятда мағрур эдим, бошимни кессалар ҳам, бирор киши олдида ўз айбимга иқрор бўлишни истамасдим. Мағрурлигим йил сайин газак олиб бораверди. Мабодо шайтон йўлдан уриб, бирор киши олдида буни тан олиб қўйгудай бўлсам борми, чамамда, ўша куниёқ пешонамга тўппонча тираб, миямни далва-далва қилиб ташлардим. О, ўсмирлик чоғларим, бир куни бардошим тугайди-ю, ўртоқларим олдида буни тан олиб қўяман, деб қанчалик эзилардим-а. Лекин ўзимнинг бу сифатимни йилдан-йил кўпроқ англай борган бўлсам-да, улғайгач, негадир унга бироз бепарво қарайдиган бўлдим. Ҳа, чиндан ҳам «негадир», чунки мен унинг боисини ҳали ҳам билмайман. Эҳтимол, бунга ичимдаги бир ўзгариш сабаб бўлгандир. Ўша пайтларда менинг юрагимни бутун борлиғимдан кўра юксакроқ бир эътиқод юзасидан даҳшатли ғусса қоплаганди. Мен дунёда ҳамиша ҳамма нарса барибир-ку деган фикрга ишониб қолган эдим. Мен буни, эҳ-ҳе, аллақачон сезганман, лекин бултур кутилмаганда унга тамоман имон келтирдим. Бирдан оламнинг буду нобуди мен учун барибир эканлигини, дунёни сув босса, тўпиғимга чиқмаслигини бутун борлиғим билан туйдим. Сўнг ён-веримда ҳеч нима йўқлигини ҳис қилдим. Дастлаб хаёлимга: «Олдин қанча кўп нарса бор эди-я», деган фикр келди. Сўнг олдин ҳам ҳеч нима бўлмаган-у, фақат менга бордек туюлганлигини фаҳмладим. Секин-секин мен бундан кейин ҳам ҳеч қачон ҳеч нима бўлмаслигига ишонч ҳосил қилдим. Шунда мен бирданига одамлардан оғринмайдиган, уларнинг бор-йўқлигини ҳам пайқамайдиган бўлдим. Бу ҳатто арзимас майда-чуйдаларда ҳам кўриниб қолди. Масалан, мен кўчадан ўтаётиб одамларга урилиб кетаверардим. Йўқ, бу ўйчанлигимдан эмас эди, мен унда ўйлашни бутунлай бас қилган эдим. Менга шунчаки ҳамма нарса барибир эди. Дунёдан осуда бўлиб, бирор муаммони ҳал этсам-ку, худога шукроналар ўқирдим-а, лекин мен ҳеч вақони ҳал этмадим. Эсиз, бир дунё масала бор эди-я. Аммо менга барибир бўлиб қолди ва жамики жумбоқлар мендан узоқлашди-кетди.\nБуни қарангки, шундан кейин мен ҳақиқатга етишдим. Мен унга бултур учинчи ноябрь куни етишган бўлсам, ундан кейинги ҳаётимнинг ҳар бир сониясини ҳам хотирлай оламан. Ўшанда зим-зиё кеча эди. Мен соат ўнга яқин уйга қайтдим. Эсимда, ҳатто табиатнинг ўзида ҳам бундан ортиқ зулумот бўлиши мумкин эмас, деб ўйладим. Ёмғир тун бўйи ёғди, бу — совуқ, бехосият, ҳатто қандайдир ваҳимали, одамларга рўй-рост ёмонлик соғинган ёмғир эди, ҳа, мен буни яхши эслайман. Соат ўн бирларда эса ёмғир бирдан тинди, атрофни бўғиқ рутубат қоплади, ҳаво намчил, совуқ эди. Кўчадаги ҳар бир тошдан ҳам, жинкўчаларнинг уч-учларидан ҳам оғир буғ кўтариларди. Шу пайтда ҳамма чироқлар ўчиб қолса қандай соз бўларди-я. Чироқлар борлиги кўнгилни хира қилади, чунки улар шундай бир расво манзарани ёритиб туради-да. Шу куни мен туз тотмадим ҳисоб, оқшом тушгандан бошлаб бир инженернинг ёнида ўтирдим. Унинг олдида яна икки ошнаси бор эди. Мен бир оғиз ҳам гапирмадим, афтидан, уларнинг жонига ҳам тегдим. Улар қандайдир беҳаё гап айтдилар, бирдан нимадандир тутақиб кетдилар. Лекин мен сезиб турган эдимки, уларга ҳам барибир, қизишганлари эса шунчаки. Мен буни очиқ айтиб қўя қолдим: «Жаноблар, — дейман, — ахир, сизларга барибир-ку». Улар хафа бўлишмади, фақат биргалашиб менинг устимдан кулишди. Сабаби, мен буни таъна-танбеҳсиз, шунчаки менга барибир бўлгани учун айтгандим. Менга барибирлигини кўриб, улар хурсанд бўлишди.\nМен кўчада чироқ тўғрисида ўйлаб, осмонга тикилгандим. Осмон тим қоронғи, лекин бу зулумотда пароканда булутларни, улар оралиғида тубсиз қора доғларни аниқ илғаш мумкин эди. Бирдан бу доғларнинг бирида милтиллаган юлдузчани кўриб қолдим. Унга зеҳн солиб узоқ тикилдим. Тикилдим-у, энди шу кеча ўзимни ўлдираман, деб қасам ичдим. Мен икки ой олдин бу ҳақда қатъий қарорга келиб, ночор аҳволимга қарамай ажойиб тўппонча сотиб олган ва уни ўша куниёқ ўқлаб қўйган эдим. Мана, аллақачон икки ой ҳам ўтди. Тўппонча бўлса ҳануз ғилофида. Менга шу қадар барибир эдики, ахийри бунчалик барибир бўлмаган бир дақиқани пойлагим келди, лекин негалигини билмайман. Ҳар кеча уйга келиб, «ўзимни отаман» деб ўйлардим, лекин ўша дақиқани пойлардим. Мана, энди у митти юлдуз менда бир фикр уйғотди, шунинг учун ҳам: «албатта шу кеча ўз бошимга етишим керак», — деб ўйладим. Қизиқ, бу юлдузча нега менда фикр уйғотдийкин?\nМен самога тикилган пайт бир қизча ногоҳ тирсагимдан ушлади. Кўчалар аллақачон ҳувиллаб қолган, ҳеч кимса кўринмасди. Узоқроқда извошчи фойтунида ухлаб ётарди. Қизча саккиз ёшларда, бошида — дуррача, эгнида — бир қаватгина кўйлак, ҳамма ёғи шалаббо эди. Айниқса, унинг илвираган ҳўл бошмоқлари хотирамга муҳрланиб қолди. Бирдан у тирсагимдан илкис тортиб, мени аллақаёққа судрай бошлади. У йиғлаётгани йўқ, аммо қандайдир сўзларни узуқ-юлуқ айтиб чинқирар эди. Сўзларининг ярми ичида қолар, чунки у дағ-даг қалтирарди. Нимадандир даҳшатга тушиб, жон ҳолатда: «Онажон! Онажоним!» — деб қичқирарди. Мен унга ўгирилган бўлдим, лекин чурқ этмай ўз йўлимга кетавердим. Қизча бўлса югургилар, мени силтаб тортар, унинг овозида қаттиқ қўрққан боланинг ҳолатига хос аянчли ингроқ бор эди. Бу ингроқ товушнинг нималигини мен билардим. Қизча сўзларни чала-ярим айтса-да, мен қаердадир унинг онаси жон бераётганлигини ёхуд бир фалокатга йўлиқишган-у, у онасига кимнидир ёрдамга чақириш ёки нимадир топиш учун юрагини ҳовучлаб югурганлигини дарров фаҳмладим. Лекин мен унга эргашмадим, аксинча, миямда «уни ҳайдаб юборсам-чи» деган фикр ўрмалади. Аввал унга, миршабни топ, дедим. Аммо у бирдан қўлчаларини қовуштирди, йиғламсираб, бўғриқиб ёнимда юраверди, сира изимдан қолмади. Охири мен ер тепиб унга бақирдим. У «Барин, барин!..» деб илтижо қилди-ю, сўнг бирдан мени ташлаб йўлнинг нариги бетига югурди. У ерда ҳам бир йўловчи кўринди, афтидан, қизча энди унга ёлворарди.\nМен ўзимнинг бешинчи қаватдаги ижарамга кўтарилдим. Менинг хонам ночоргина жиҳозланган, ўзи ҳам каталакдай, деразалари чордоқникидай ёйсимон. Менинг бор бисотим — клёнка қопланган диван, устига китоб тахланган стол, иккита курси ва даққиюнусдан қолган-у, лекин роҳатижон, суянчиғи баланд кресло. Мен келиб ўтирдим, шамни ёқдим-у, ўйлашга тушдим. Қўшни «хона»да, парда девор ортида бугун учинчи кунки ғала-ғовур тинмайди. У ерда истеъфодаги капитан яшайди. Бу ерда капитан билан бешолтита саёқ ошнаси йиғилиб ароқ ичишади, титилиб кетган эски қартада штосс ўйнашади. Кеча кечқурун тўс-тўполон бўлиб кетди, иккитаси бир-бирининг сочидан чангаллаб тўрт томонга судради. Хўжайин хотин арз қилиб кирмоқчи бўлди-ю, журъат этмади: у капитандан ўлгудай қўрқарди. Бу хонадонда яна полкдан келган қилқаноқдай хотин шу ерда касал орттирган учта боласи билан яшайди. Хотин ҳам, болалари ҳам капитандан қўрқиб, жон ҳовучлаб туришади, кечаси билан қалтираб чўқиниб чиқишади. Болаларнинг кичкинасини қўрқинчдан тутқаноқ ҳам тутганди.\nБилишимча, капитан Невскийда йўловчиларни тўхтатиб, чойчақа ундиради. Чунки энди уни хизматга олишмайди. Аммо кизиқки — қизиқ бўлмаса, айтармидим — бир ойдан бери қўшни яшаб, капитан бирор марта ҳам менинг ғашимга тегмади. Мен, албатта, танишишдан ўзимни олиб қочдим, лекин мени биринчи кўргандаёқ унинг ҳам юраги сиқилгандек бўлди. Бироқ улар парда ортида қанча шовқин солишмасин, неча кишилашиб ўтиришмасин, менга барибир. Мен тун бўйи ўтириб чиқаман, лекин ўлай агарки, уларнинг бирор сўзи қулоғимга кирса. Ҳа, уларни шунчалик унутиб юбораман. Бўлмаса, мен туни билан мижжа қоқмай чиқаман-ку, бунга ҳам аллақачон бир йил бўлди. Кечалари креслода михлангандай ўтираман, ҳеч иш қилмайман, китоб-питобни эса фақат кундузлари ўқийман, ўтираман, ҳатто ўйламайман ҳам, миямда ўзича қандайдир хаёллар дайдийди, мен уларни ўз ҳолига ташлаб қўяман. Шамим тунда ёниб адо бўлади.\nМен тинчгина креслога чўкдим, тўппончани чиқариб олдимга қўйдим. Уни қўяётиб ўзимдан: «Шундайми?» — деб сўрадим ва заррача иккиланмай жавоб бердим: «Ҳа, шундай!», яъни ўзимни отаман! Ҳар қалай, шу кеча ўзимни отсам керак — мен буни билардим, лекин унгача қанча ўтиришимни билмасдим. Агар ўша қизча бўлмаганда, шубҳасиз, ҳозир менинг куним битган бўларди.\nҚаранг-а, менга ҳамма нарса барибир эди-ю, лекин, масалан, оғриқни сезардим. Биров мени туртиб ўтсин-чи, оғриқни сезмасмидим. Маънавий жиҳатдан ҳам худди шундай: жуда аянчли воқеа юз берса, мен албатта ҳали барибирчиликка берилмаган вақтимдагидек унга ачинган бўлардим. Боя ҳам қизчага раҳмим келди. Мен-ку унга ёрдам берардим, аммо… Хўш, нега унга ёрдам бермадим? Бунга ўша пайт миямга келган бир фикр сабаб бўлди. Қизча мени тортиб чақирган вақт олдимда бир жумбоқ кўндаланг бўлди, мен уни ечолмадим. Аслида-ку у арзимас савол, лекин менинг жаҳлим чиқди. Ўзимнинг: «модомики шу кечаёқ ўз бошимга етаман, деб қасд қилган эканман, энди менга дунёнинг бору йўқлиги ҳар доимгидан кўра ҳам барибирроқ бўлиши керак эмасми?» — деган хулосамдан жаҳлим чиқди. Қизиқ, нега бирдан менга барибир эмаслигини, қизчага раҳмим келаётганлигини ҳис этдим. Ҳа, мен аниқ эслайман, қизчага дилдан ачиндим, ҳатто бундан ғалати бир оғриқ ҳам туйдим. Тўғри, мен у пайтдаги оний кечинмаларимни бундан ортиқ ифодалай олмайман, аммо бу кайфият уйга келганимдан кейин ҳам давом этди, мен кўпдан бери биринчи марта қаттиқ таъсирланган эдим. Миямга фикрлар қуйила бошлади. Мен шунга амин бўлдимки, токи инсон эканман, токи бир хасга айланмаган эканман яшайман, демакки, ҳали азоб чекишим, ғазабланишим, ўз қилмишларимдан уялишим мумкин. Майли. Лекин мен ўзимни, дейлик, икки соатдан кейин ўлдирадиган бўлсам, унда бу қизча билан, ўз қилмишимнинг тўғри-нотўғрилиги билан неча пуллик ишим бор?! Мен нулга айланаман, ҳа, мутлақ нулга айланаман. Наҳотки ҳозироқ буткул йўқликка айланмоғим ва дунёнинг ҳам барбод бўлмоғини англаб турганлигим у қизчага ачинишимга ва ўз қилмишимдан уялишимга заррача таъсир кўрсатмаса? Ахир, мен «Ҳозир фақат раҳм қилмаслик эмас, инсон зоти ўзига раво кўрмайдиган тубанлик ҳам қўлимдан келади, чунки мен учун олам ҳозир бор-у, икки соатдан кейин йўқ», — деб ўйлаганим учун ҳам бечора гўдакка қараб атай ер тепиндим, атай йиртқичга ўхшаб бўкирдим-ку. Хўш, сиз шунинг учун бақирганимга ишонмайсизми? Мен энди бунга ишониб қолдим. Тассавуримча, гўё энди ҳаёт ҳам, дунё ҳам менга қараб қолган эди. Гўё ҳаттоки дунёнинг ўзи ёлғиз мен учун яратилган: мен ўзимни отдимми, дунё ҳам охиратга юз тутади, ҳеч бўлмаганда — мен учун. Мендан кейин балки чиндан ҳам ҳеч ким учун ҳеч нима бўлмас. Лекин буни айтмаганда ҳам, менинг онгим сўнган заҳот бутун олам йўқликка айланади, онгимнинг бир шарпаси, зарраси сифатида сўнади-ку. Эҳтимол, бу ёруғ олам, бу гуж-ғуж одамлар ёлғиз менинг ўзимдан иборатдир. Эсимда, креслога ўтириб хаёлга чўмарканман, мен бир-бирига уйқашиб келаётган бу янги масалаларни буткул бошқа томонга буриб, тамомила янги фикрни ўйлаб топдим. Масалан, менинг тасаввуримда шундай бир ҳолат гавдаланди. Дейлик, мен олдин Ойда ёки Марсда яшаган, у ерда қандайдир бемаъни, ярамас иш қилган, бунинг учун босиринқи тушдагидан баттар қўрқитилган ва шарманда қилинган, кейин ерга тушиб ҳам уларни унутолмаган бўлсам, бундан ташқари, энди зинҳор ортга қайтолмаслигимни билсам, ўшанда ойга тикилиб, «Э, менга барибир эмасми?!» — дея олармидим? Мен қилмишимдан уялган бўлармидим ёки йўқми? Аслида-ку ҳозир бу саволлар арзимас ва ортиқча. Чунки тўппонча шундоқ олдимда турибди. Бу кеча у отилиши муқаррарлигини мен бутун вужудим билан сезардим. Аммо фикрлар қонимни қайнатди, мен телбанамо бўлиб қолдим. Ниманидир олдиндан ҳал этмай туриб ўлолмайдиган ҳолатга етдим. Гапнинг қисқаси, шу қизча мени ўлимдан халос этди, чунки мен ўйимга етолмай, ўқ отилишини кейинга сурдим, капитанникида ҳам шарпалар тина борди. Улар қартавозликни тугатдилар, ухлашга тутиндилар, лекин ҳозирча гувурлаб, ёқар-ёқмас сўкинардилар. Шу жойга етганда, мен бирдан ухлаб қолибман, таажжуб, шу чоққача ҳеч қачон креслода уйқум элтмаган эди. Ухлаганимни ўзим ҳам сезмай қолибман. Туш, маълумки, жуда ғалати ҳодиса, нималарнидир фавқулодда тиниқ, энг майда тафсилотларигача фарқлайсиз, бошқа нарсалар, масалан, маконлар ва замонлар устидан бемалол сакраб ўтасиз. Тушларни ақл эмас, истак, бош эмас, юрак ҳаракатга келтиради. Шундай бўлса-да, менинг ақлим тушда шундай айёрона нарсаларни тўқиб чиқарадики… Тушингга шундай воқеалар ҳам кирадики, асло уларнинг тагига етолмайсан. Менинг акам беш йил бурун дунёдан ўтган. Мен уни гоҳо тушимда кўраман: у менинг ишларимга бош қўшади, иккаламиз ҳам берилиб кетамиз, аммо мен шу пайтнинг ўзида, бутун туш давомида акамнинг вафот қилганлиги ва дафн этилганлигини тамоман билиб, эслаб тураман.\nАхир, таажжубланмай бўладими, марҳум одам менинг ёнимда югуриб-елиб юрса. Нега ақлим бунга йўл қўяди? Майли, буларни қўя турай. Бугунги тушимдан гапирай. Ҳа, ўшанда шу тушни кўрдим, менинг учинчи ноябрдаги тушим! Аммо унинг фақат туш эканлиги мени ранжитади. Ахир, у мени ҳақиқатдан огоҳ этгандан кейин, тушми-ўнгми, барибир эмасми?! Ҳақиқатни бир бор идрок этганингиздан кейин унинг айнан шу эканлигини, бошқаси йўқ ва бўлиши мумкин эмаслигини тушми-ўнгми билиб турасиз-ку. Майли, туш бўлақолсин, қайтага яхши. Ахир, сизнинг кўкларга кўтариб мақтаган шу ҳаётингизни мен биттагина ўқ билан йўқ қилмоқчи эдим, менинг тушим, тушим эса — о, у мени янгича, улуғвор, қудратли ҳаётдан огоҳ этди!\nБоя айтганимдай деярли сездирмай, ҳатто ўша ўйларимда давом эта туриб кўзим илинибди. Тушимда тўппончани олибман, ўтирган кўйи уни тўппа-тўгри юрагимга қадабман, ҳа, бошимга эмас, юрагимга! Мен, ахир, ўқни бошимга, бошимнинг ҳам ўнг чаккасига отишга қарор қилгандим-да. Тўппончани кўксимга қадаб, бир-икки сония кутдим, шу чоқ бирдан шамим, столим, рўпарадаги деворим жойидан силжиб тебрана бошлади. Мен талмовсираб жон-жаҳдим билан тепкини босдим.\nТушда баъзан тепадан қулайсиз ёки сизни сўядилар, урадилар. Лекин бунда ҳеч қандай оғриқ сезмайсиз, фақат у ер-бу ерингизни ҳақиқатан каравотга уриб олсангизгина, жонингиз оғрийди ва кўпинча оғриқдан уйғониб кетасиз. Менинг тушимда ҳам шундай бўлди — оғриқ-поғриқни сезмадим, бироқ, назаримда, ўқ отилиши билан бутун борлиғим ларзага тушди-ю, сўнг бирдан ҳаммаси сўнди, гир атрофимни қоронғилик қоплади. Мен гўё кўр ва гунг бўлиб қолган эдим. Қарабсизки, аллақандай қаттиқ нарсанинг устида узала тушиб ётибман, ҳеч вақони кўрмайман, қимир этолмайман. Атрофимдан ўтиб-қайтишади, бақириб-чақиришади, капитан дўриллайди, хўжабека чинқиради, Шу пайт бирдан ғала-ғовур тинди, олам сукунатга чўмди. Мана, энди мени ёпиқ тобутда олиб кетаётирлар. Мен тобутим қандай чайқалаётганини сезяпман, бу ҳақда ўйлаб кетяпман. Дафъатан бир ўй мени илк бора ларзага солди: ахир, мен ўлганман, бутунлай ўлганман-ку, мен буни биламан, кўздан ва ҳаракатдан қолганим билан сезиб ва фикрлаб турибман. Бироқ кўп ўтмай мен бунга кўникаман ва одатда тушда бўлганидек воқеликни мунозарасиз қабул қила бошлайман.\nМана, мени қабрга қўйиб, устимга тупроқ ҳам тортадилар. Ҳамма кетади, мен ёлғиз қоламан, тамомила ёлғиз, қимир этмайман. Ўзимнинг қабрга қўйилишимни олдин қачонки тасаввур қилган бўлсам, қабр кўз олдимга намлик ва совуқлик сезгилари билан уйқашиб келар эди. Ҳозир ҳам қаттиқ совқотаётганимни ҳис этдим, айниқса оёғимнинг учлари аччиқ дилдирарди, аммо бўлак ҳеч нимани сезолмадим. Қизиқки, мен ҳеч нимани кутмай, «ўлик одам нимани ҳам кутиши мумкин?» деган фикрга кўниб ётардим. Фақат зах кишини эзар эди. Орадан қанча вақт ўтганини билмайман, бир-икки соатми, бир неча кунми, ногоҳ чап кўзимга тобут тепасидан бир томчи чакки томди, кейин яна, яна… ҳар дақиқада томиб турди. Бирдан ичимда аччиқ норозилик уйғониб, юрагим санча бошлади. «Бу ўша жароҳатим, — хаёлимдан кечди, — ўқ тешиб ўткан жой…» Тепамдан эса дақиқа сайин юмуқ кўзларим устига чакка томчилайверди. Шунда мен бирдан фарёд қилдим, йўқ, овоз чиқариб эмас (ўликда овоз нима қилсин?!), бутун борлигим билан менга бу кўргуликни юборган қодир Эгамга фарёд қилдим:\n— Эй, Сен, ким бўлсанг ҳам, агар борлигинг чин бўлса ва агар тахти фармонингда булардан кўра оқилроқ бирор нима мавжуд бўлса, амр эт, ўшал ижодинг кўз олдимда намоён бўлсин! Мабодо сен мендан ўз жонимга қасд қилганим учун шу жирканч ва бемаъни кўргуликлар билан қасос олмоқчи бўлсанг, билиб қўй: ҳеч қачон, ҳеч қандай жабру жафо, ҳатто у миллион йиллаб чўзилганда ҳам, менинг оғир сукут ичида туядиган нафратим билан тенглашолмайди!..\nМен фарёд чекдим-у, тиндим. Тамомий сукунат қарийб бир дақиқа давом этди, бу орада ҳатто бир томчи чакки ҳам томиб улгурди, лекин мен билар ва аниқ ишонар эдимки, ҳозир ҳаммаси ўзгариши керак. Шу чоқ бирдан қабримда дарз пайдо бўлди. Ёки уни қазиб очишдими, бунисини билмайман, лекин аллақандай қора, нотаниш мавжудот мени кўтариб кетди ва биз фазода кўз очдик. Мен бирдан ўзимга келдим. Ярим кеча эди, бунақа зим-зиё тунни умримда биринчи кўришим. Биз фазо бўйлаб ердан, эҳ-ҳе, жуда олисларга учдик. Мен ўзимни олиб учаётган маҳлуқдан ҳеч нимани сўрамадим, фақат юрагим ғурурга тўлиб нимадир бўлишини кутдим. Мен «қўрқмайман» деб ўзимни ишонтирдим ва бу ишончдан ҳам завқ, ҳам осойиш топдим. Қанча вақт учганимизни на эслайман, на тасаввур эта оламан. Тушда ўзи шунақа бўлади-ку, маконлар ва замонлар оша, борлиқ ва тафаккур қонунлари оша сакраб учасиз, фақат кўнглингиз тортган нуқталаргагина тўхталасиз. Мен бирдан қоронғилик ичра ёлғиз юлдузчани кўриб қолдим. «Бу Сириусми?» — дедим тўсатдан ўзимни тутолмай, чунки мен ҳеч нимани сўрамасликка қарор қилган эдим-да. «Йўқ, бу — сен уйга қайтаётиб, булутлар ичида кўрганинг ўша юлдузча» — жавоб қилди ҳамроҳим. Қарасам, унинг қиёфаси одамга ўхшайди. Таажжуб, негадир бу маҳлуқни жиним суймади, ҳатто ундан нафратландим. Мен тамоман йўқликка айланишни кутгандим ва нақ юрагимга ўқ узгандим. Энди бўлса мана бунинг қўлидаман. Албатта, унинг одам эмаслиги аён, лекин у мавжуд, яшаяпти. «Демак, бундан чиқди, ўлгандан кейин ҳаёт бор экан-да» — тушга хос юзаки фикр юритдим мен. Лекин юрагим сергак эди. «Агар қайтадан мавжуд бўлиш, кимнингдир амри вожиби билан яшаш керак бўлса, — кўнглимдан кечирдим мен, — мени мағлуб этишлари ва хўрлашларини истамайман». Мен камситилганлигим тан олинган саволдан ўзимни тиёлмай, бирдан ҳамроҳимга сўз қотдим: «Сендан қўрқаётганимни билиб турибсан, шунинг учун мени кўргани кўзинг йўқ». Мен хўрланганимни ҳис қилиб, юрагимда нина санчгандек оғриқ сездим. Ҳамроҳим жавоб бермади. Мен шуни сездимки, бу маҳлуқ мендан нафратланаётгани ҳам, менинг устимдан кулаётгани ҳам, ҳатто менга раҳми келаётгани ҳам йўқ, бу сафаримизда қандайдир ноаён, сирли, фақат менга алоқадор қандайдир мақсад бор. Мен баттар ваҳимага туша бошладим. Қандайдир куч бир сўз айтмай, аммо қийноқ билан мени мум тишлаган йўлдошимнинг кимлигидан огоҳ этди ва менинг бағримни тилиб ўтди. Биз тим қоронғи, номаълум кенгликлар бўйлаб учдик. Мен анчадан бери юлдузларга тикилмай қўйгандим. Аммо фалак авроқида нурлари минг-миллион йиллардан сўнг ерга етиб келадиган шундай ситоралар борлигини билардим. Балки биз бу кенгликларни энди ортда қолдириб кетгандирмиз. Мен қаттиқ қайғу ичида ниманидир кутар эдим. Бирдан қадрдон ва олий даражада ўзига чорловчи бир туйғу мени ларзага солди: мен бирдан ўзимизнинг табаррук қуёшимизни кўриб қолдим. Бу ламъаи аъзам еримизни атрофидан гир айлантираётган қуёшимиз бўлиши мумкин эмаслигини, биз ундан чексиз узоқлашиб кетганимизни билардим, аммо мен бутун борлиғим билан шуни англадимки, бу худди ўзимизникига ўхшаган қуёш, унинг эгизаги ёки айнан такрори. Менинг юрагимда лазиз, даъваткор туйғу садо берди. Кўз очиб кўрганим ўша нурнинг қадрдон шуълалари менинг қалбимда жилоланди ва унга қайтадан жон ато этди, мен ўлимимдан сўнг илк бор ўша жонажон ҳаётнинг нафасини туйдим.\n— Агар бу қуёш бўлса, худди ўзимизникига ўхшаган қуёш бўлса, унда ер қани? — дея қичқирдим мен. Йўлдошим менга боқиб қуюқ қоронғилик ичида нур сочиб турган юлдузчага ишора қилди. Биз тўғри ўшанга қараб учдик.\n— Наҳотки коинотда шундай айнан такрорлар бор, наҳотки табиатнинг қонуни шундай бўлса?.. Агар у юлдузча ер бўлса, наҳотки у ҳам худди ўзимизникига ўхшаш бахтсиз, бечора, лекин азиз ва ҳамиша суюкли ер? Наҳотки у ҳам еримиз каби ҳаттоки энг бадкирдор фарзандларида ҳам азобли бир муҳаббат уйғотади? — Мен ўзим тарк этган она-еримизга нисбатан асов, оташин муҳаббатимдан титраб нидо қилдим. Ўзим ранжитган ғариб қизчанинг қиёфаси бир зум кўз олдимдан ўтди.\n— Шошилма, ҳаммасини кўрасан, — деди менинг ҳамроҳим қандайдир ҳазин овоз билан. Биз тезда сайёрага яқинлашдик. У менинг кўз олдимда улканлашди, мен ҳадемай океанни, Европа чегараларини ажратдим ва бирдан қалбимда қандайдир улуғ, муқаддас рашк туйғуси аланга олди. «Ажабо, шунчалик ҳам айнан такрор бўлиши мумкинми?! Бунинг нима кераги бор?! Мен фақат ўзим тарк этган ерни, мен, ношукур банда, юрагимга ўқ узиб ҳаётимни сўндирган пайт бағир қоним томган ўша ернигина севаман ва сева оламан! Мен жонимга қасд қилдим, лекин ҳеч қачон, ҳеч қачон она-еримизга муҳаббатим сўнган эмас, балки ўша хосиятсиз тунда ҳам унга алвидо айта туриб уни ҳар қачонгидан ортиқроқ севгандирман. Бу янги заминда ҳам азоб-уқубат бормикин? Биз ўз еримизда фақат азоб билангина, азоб орқалигина чинакам меҳр-муҳаббатга ноил бўламиз. Биз бошқача севолмаймиз, бошқача муҳаббатни билмаймиз ҳам. Мен севмоқ учун азоб чекишни истайман. Менга ҳозир ўзим тарк этган ўша ердан бошқаси керакмас, мен фақат ўшанигина қўмсайман, ўзга ҳеч қаердаги ҳаётни хоҳламайман ва қабул қилмайман».\nЛекин у маҳал аллақачон йўлдошим мени холи қолдирган эди. Мен бўлсам ўзим ҳам сезмаган ҳолда нурларга беланган кунда жаннатмонанд заминда кўз очдим. Назаримда, ўз еримиздаги Грек архипелагининг оролларидан бирида ёки материкнинг шу архипелагга ёндош аллақандай бир бурчагида тургандим. О, ҳамма нарса ўзимиздагига ўхшар, аммо фақат чор атрофда байрам нафаси уфурар, улуғ, муқаддас, узоқ кўз тикиб эришилган руҳи кезар эди. Фараҳбахш мовий денгиз қирғоқларга сокин уриларди ва ошкора, деярли онгли меҳр билан улардан ўпич оларди. Бўйчан хушманзара дарахтлар бутун жозибасини кўз-кўз этар, уларнинг сонсиз япроқлари эса мени осойишта, ёқимли шовуллаш билан қарши олар, гўё менга меҳр изҳор этар эди. Ўт-ўланлар тиниқ, дилхуш рангларга бурканиб яшнар эди. Қушлар гала-гала бўлиб ҳавода сайр этишар, мендан чўчимай қўлу елкаларимга қўнишар, нозик, попук патлари билан мени шодон уриб ўтишар эди. Ва, ниҳоят, мен бахтга қорилган бу заминнинг одамларини кўрдим. Улар ёнимга келишди, мени қуршаб олишди, кучиб ўпа бошлашди. Офтоб фарзандлари, қуёш болалари — о, улар қанчалар гўзал эди! Мен ўз еримиз одамларида ҳеч қачон бу қадар комил гўзалликни кўрмаган эдим. Фақат болаларимизда ҳали руҳига гард қўнмаган пайтларда кучсизгина бўлса-да, бу гўзалликнинг учқунларини учратиш мумкин. Бу бахтиёр одамларнинг чеҳралари тиниқ нур сочиб порлайди. Уларнинг юз-кўзларидан ақл нури ёғилиб туради, аммо бу юзлар қувончга тўла; бу одамларнинг овозида, сўзларида болаларча завқ жаранглайди. О, мен бир қарашдаёқ ҳаммасини, ҳаммасини тушундим, бу — айблару гуноҳлар билан булғанмаган ер эди, унда ҳам одамлар, аммо гуноҳсиз одамлар яшарди, улар бутун башариятнинг диний ривоятларида ёзилганидек, бизнинг гуноҳга ботмаган аждодларимиз даврон сурган жаннатмонанд маъвода яшардилар. Фақат бир фарқи-бунда бутун замин яхлит жаннатдан, жаннатнинг ўзидангина иборат эди. Бу одамлар шодон жилмайиб мени қуршаб олдилар ва ўзлари билан олиб кетдилар. Уларнинг ҳар бири мени хотиржам этгиси келарди. О, улар мендан ҳеч нимани сўраб ўтиришмади, аммо ҳаммаси аллақачон ҳамма гапни билгандек эди, ҳар ҳолда менга шундай туюлди. Улар менинг юзимдан уқубат нуқсини тезроқ сидириб ташлашни истардилар.\nМайли, бу фақат туш бўла қолсин, лекин уларнинг меҳрибонлигини қаранг. Мен бу меҳрнинг ҳароратини мангуга эслаб қолдим, ҳозир ҳам ўша ёқдан меҳр ёғилаётгандай туюлди. Мен уларни ўз кўзим билан кўрдим, кимлигини билдим, уларга меҳр қўйдим ва кейинчалик улар учун азоб чекдим. О, мен уларни жуда кўп томонлардан тушунолмаслигимни ўша пайтдаёқ англадим. Мен замонавий рус прогрессисти сифатида, бадхулқ петербурглик сифатида бир нарсага ҳайрон қолардим: улар шунчалик кўп нарсани билсалар-да, бизникига ўхшаган илм-фанга эга эмас эдилар. Тезда шунга ақлим етдики, уларнинг билимида бизникига ўхшамайдиган ажиб самимият бор, улар сув ичадиган билим чашмалари ҳам, уларнинг интилишлари ҳам бутунлай бўлакча. Бу замин одамлари ортиқча ҳою ҳавасга берилмай, осуда яшардилар, ҳаётни идрок этишга ҳам бизчалик интилмасдилар, чунки уларнинг ҳаёти шусиз ҳам бекам-кўст эди. Лекин уларнинг билимлари бизнинг фанимизга нисбатан теранроқ ва юксакроқ эди, зеро, бизнинг фанимиз ҳаёт ўзи нима эканлигини тушунишга интилади, бошқаларга қандай яшашни ўргатиш учун уни идрок этмоқчи бўлади. Улар бўлса қандай яшашни илм-фансиз ҳам билардилар, мен буни фаҳмладим, аммо уларнинг билимларини тушунолмадим. Улар менга ўз дарахтларини кўрсатдилар, лекин дов-дарахтларга шунчалик муҳаббат билан қараш менга ёт эди, улар гўё ўзларига монанд мавжудотлар билан сўзлашаётганга ўхшардилар. Бу одамлар дарахтлар билан гаплашардилар, десам ҳам, эҳтимолки, хато бўлмас. Ҳа, чиндан ҳам улар бир-бирларининг тилларига тушунардилар. Улар бутун табиатга, масалан, ҳайвонот оламига ҳам худди шундай қарардилар, улар билан иноқ яшардилар. Улар кўкка ишора қилиб, менга юлдузлар ҳақида нимадир дедилар, мен тушунолмадим, аммо шу чоғ уларнинг диллари юлдузлар билан туташганлигига ишончим комил. О, бу одамлар мени ўз қалбларига ошно этолмадилар, аммо мени шусиз ҳам суйдилар. Улар мени тушунолмасликларига кўзим етди, шунинг учун еримиз ҳақида миқ этиб оғиз очмадим. Мен фақат ҳамманинг кўз ўнгида уларнинг ерини ўпдим ва уларга сажда қилдим. Улар менинг сиғинишимга ийманмай йўл қўйиб бердилар, чунки уларнинг қалби шундай улуғ севгига мойил эди. Меҳримга қандай жавоб қайтаришларини севинч билан идрок этган ҳолда гоҳ кўзларим жиққа ёшга тўлиб, уларнинг оёқларини ўпсам, улар мен учун изтироб чекмадилар. Гоҳо мен таажжубланиб ўзимдан сўрардим: қандай қилиб улар мендек бир телбани бирор марта ҳам ранжитмадилар, мендек бир кишида рашк ва ҳасад туйғуларини уйғотмадилар? Қандай қилиб мендек бир мақтанчоқ ва ёлғончи одам уларнинг олдида ҳеч бири билмайдиган билимларим билан мақтанмадим, ҳеч бўлмаса, суйганимдан уларни қойил қолдиришга ҳаракат қилмадим?\nУлар худди гўдаклардек тиниб-тинчимас, қувноқ одамлар эдилар. Ўзларининг сўлим дарахтзор ва ўрмонзорларида кезиб, мунис қўшиқлар айтардилар, дарахтлар меваси, ўрмонлар асали ва меҳрибон жониворларнинг сути билан енгил овқатланардилар. Ўз емишлари ва кийим-бошлари учун биздек ўлиб-тирилиб меҳнат қилмасдилар. Уларда ҳам ишқ-муҳаббат бор эди, бундан фарзандлар туғиларди. Лекин мен уларда бизда ҳаммани заҳарлаган, инсоният ботаётган барча гуноҳларнинг ягона манбаи бўлган шафқатсиз ишратпарастликнинг изини ҳам кўрмадим. Улар гўдак дунёга келганда, базми жамшидимизга янги аъзо қўшилди, деб севинчга тўлардилар. Улар ўртасида аччиқ-тизиқ гап, рашку ҳасад йўқ эди, буларнинг нималигини билишмасди ҳам. Ҳар бир туғилган гўдак барчанинг фарзанди саналарди, чунки улар ягона оила бўлиб яшардилар. Гарчанд уларда ҳам ўлим барҳақ бўлса-да, касаллик йўқ эди. Уларнинг қариялари видолашиш учун давра қурган одамларнинг ёруғ табассумлари остида уларга оқ фотиҳа бериб тинчгина кулимсираганча уйқуга кетгандай жон таслим қилардилар. Бунда қайғу ҳам, кўз ёши ҳам йўқ, фақат ҳаяжон бўлиб жўш урган меҳр бор эди, холос. Ўйлаш мумкинки, улар марҳумлари билан ҳам диллашардилар, уларнинг яқинлигини ўлим ҳам бузолмасди. Мен мангу ҳаёт ҳақидаги фикрларини сўраганимда, улар менга ҳайрон боқдилар, афтидан, улар мангу ҳаётга шу даражада ишонар эдиларки, сўраб ўтириш ҳам уларга ғалати туюларди. Уларда саждагоҳлар йўқ эди. Ахир, қайси даргоҳга сиғинишсин?! Уларда бир бутун Коинот билан қандайдир қимматли, жонли, чамбарчас бирлик бор эди. Уларда дин ҳам йўқ эди, фақат бир нарсани аниқ билишардики, қачонки уларнинг қувончлари заминидаги табиатнинг сарҳадларига етса, жамики тириклар ва ўликлар учун яхлит олам билан уйғунлашишнинг чегаралари янада кенгаяди. Улар бу ажиб лаҳзани қувонч билан кутардилар. Лекин уни ошиқмай, бетоқат бўлмай, интиқмай, ҳозирданоқ унинг сеҳрига маст бўлиб ва буни бир-бирларига изҳор этиб кутардилар.\nОқшомлари уйқу олдида улар бир тану бир жон бўлиб қўшиқлар айтишни хуш кўрардилар. Бу қўшиқларга охирлаган куннинг жами таассуротларини тўкиб солардилар, уни улуғлардилар, у билан хайрлашардилар. Улар табиатни, ерни, денгизу ўрмонларни куйлардилар. Улар бир-бирлари шаънига қўшиқ айтишни севардилар, худди болаларга ўхшаб бир-бирларини мақтардилар. Булар — жуда оддий қўшиқлар эди, аммо юракдан отилиб чиқарди ва юракларга титроқ соларди. Нафақат қўшиқлари, балки бутун ҳаётлари бир-бирларининг меҳрига қониш билан ўтарди. Улар бир-бирларига батамом ва ёппасига мафтун эдилар. Бошқа тантанавор ва кўтаринки қўшиқларни мен мутлақо тушунмадим. Сўзларини тушуниб туриб, улар замиридаги маънони уқолмадим. Менинг ақлим бунга ожиз эди, аммо қалбим уларга бесўроқ кириб борди ва бутунлай берилиб қолди. Мен булар барини пайғамбардай олдиндан сезганман, бу қувонч ва шон-шуҳрат ердаёқ гоҳо чидаб бўлмас даражага етган даъваткор қайғу бўлиб менга таъсир этганди, уларни ва улар довруғини хаёлим тушларида ва ақлим орзуларида олдиндан туйгандим, мен ўз еримизда кўпинча ботаётган қуёшни кўз ёшисиз кузатолмасдим — булар барини мен уларга қайта-қайта айтиб бердим. Менинг ўз одамларимизга нафратимда доимо қандайдир андух бўларди: нега мен уларни севмай туриб ёмон кўролмайман, нега мен уларни авф этмай кетолмайман, мабодо севсам ҳам, нафратсиз севолмайман, деб ҳасрат чекардим. Улар мени тингладилар, лекин мен айтганларни тасаввур қилолмадилар, аммо мен гапирганимга пушаймон бўлмадим. Билдимки, улар ўзим тарк этган элга соғинчимнинг бутун кучини аъло даражада тушунардилар. Ҳа, улар менга мунис, меҳрибон нигоҳларини тиккан чоғлари мен ҳам ўшалардай бегуноҳ ва ростгўй бўлиб қолганимни сездим, аммо мен уларни тушунолмаганимдан надомат чекмадим. Бу ҳаётнинг мукаммаллигини ҳис этган сари нафас олишим қийинлашди ва мен уларга унсиз тиловат қилдим.\nО, энди ҳамма менинг кўзимга қараб туриб кулади ва тушда бунчалик тафсилотларни кўриш мумкин эмас, тушингда ул-булни кўргандирсан-у, қолганини уйғониб ўзинг тўқигансан, деб мени ишонтира бошлайди. Агар мен уларга: эҳтимол, ҳақиқатан шундай бўлгандир, дегудай бўлсам борми — оҳ худойим-а, улар қандай кулги кўтарардилар ва бу майнавозчиликдан ўзлари қанча завқ олардилар. Ҳа, албатта, мен кўрган тушимнинг таассуроти билан мағлуб бўлиб қолардим, менинг зада, пажмурда юрагимда фақат шу ҳисгина омон қолган бўларди. Аммо кўрган тушимнинг ҳақиқий манзаралари, шакллари шу даражада уйғунлик касб этган, шу даражада дилбар, гўзал ва ҳаққоний эдики, мен уйғониб уларни ўзимизнинг ночор сўзларимиз билан ифода этмоққа ожиз эдим, улар ўз-ўзидан миямда бошқачароқ тус олиши тайин эди, мен ҳақиқатан ҳам таассуротларни ўзимдан қўшиб-чатиб ёзишим мумкин, айниқса, уларни қанча бўлмасин, етказишга, бунинг устига тезроқ етказишга жон-дилдан ошиқаётган пайтимда. Аммо мен қандай қилиб уларнинг юз берганига ишонмай? Улар балки мен айтганимдан кўра минг марта аълороқ, нурлироқ, қувончлироқ бўлгандир? Келингки, уни туш ҳам дейлик, бироқ тамомила уйдирма бўлиши мумкин эмас. О, биласизми, мен сизга бир сирни айтаман: булар бари, эҳтимолки, ҳеч қанақа туш эмасдир. Чунки бу ерда шундай равшан воқеалар юз бердики, бундай ҳақиқатлар икки дунёда тушда хаёлга келиши мумкин эмас. Майли, бу тушни қалбимнинг бир ижоди дейлик, лекин кўнглимнинг ўзи кейин мен етишган ҳақиқатни юзага келтира олармиди? Қандай қилиб мен шундай улуғвор ҳақиқатни ичимдан тўқиб чиқаришим мумкин? Қандай қилиб менинг шу майдакаш юрагим ва шу инжиқ, арзимас ақлим ҳақиқатни шундай чуқур инкишоф этиш даражасига кўтарилди? О, мана бу сўнгги воқеа эса сизнинг ҳукмингизга ҳавола: мен шу вақтгача бир нарсани яширгандим, энди ҳақиқатни охиригача айтаман. Гап шундаки, мен — ярамас — уларнинг барини йўлдан оздирдим.\nҲа, оқибат шу бўлдики, мен уларнинг барини наҳсга ботирдим. Қандай қилиб бу хил воқеа юз бериши мумкинлигини билмайман, бироқ уни жуда яхши эслайман. Тушим минг йилликларни ўзида қамраб олган бўлса ҳам, менинг хотирамда бир гина яхлит бир таассурот қолдирди. Фақат шуни биламанки, жами гуноҳларнинг асл сабабчиси мен эдим. Бир иркит кана каби, бутун бошли мамла катларни заҳарловчи вабо тарқаткич гард каби мен шу қадар бегуноҳ ва бахтли бир заминни булғадим. Улар алдашни ўргандилар, ёлғонга ружу қўйдилар ва унинг мазасини билиб олдилар. О, эҳтимолки, бу ҳеч қандай ғаразсиз, оддий ҳазилдан, эркаликдан, енгил-елпи севгидан, арзимас заррадан бошлангандир, лекин бу ёлғон зарраси уларнинг қалбига кириб олди-ю, соҳибга ёқиб тушди. Кейин тезда ишратпарастлик, ишратпарастликдан рашк, рашкдан шафқатсизлик туғилди. О, аниқ айтолмайман-у, аммо орадан ҳеч қанча вақт ўтмай, ўзга ер одамининг биринчи қони тўкилди: улар таажжубда қолдилар, даҳшатга тушдилар ва бир-бирларидан юз ўгириб турли томонларга тарқала бошладилар… Иттифоқлар, уюшмалар пайдо бўлди, лекин улар бир-бирига қарши эди. Таъна-маломатлар дунёга келди. Улар ўз қилмишларидан уялишни ўргандилар ва бу уят туйғусини эзгуликка йўйдилар. Шаън, номус деган тушунчалар пайдо бўлди. Ҳар бир уюшма ўз байроғини тикди. Улардан ҳайвонлар ҳам озор кўрди, ёғийлашиб ўрмонларга қочди. Бўлиниш, яккаланиб олиш учун, шахс учун, меники-ю, сеники учун тинимсиз курашлар бошланди. Улар анвойи тилларда гаплаша бошладилар. Шу тариқа, ғам-андуҳ нималигини билдилар ва уни севиб қолдилар, уқубатни қўмсадилар. Фақат заҳмат чекибгина ҳақиқатга етиш мумкин, дедилар. Шунда уларда ҳам биз тушунган илм-фан пайдо бўлди. Улар ваҳший бўлиб кетганларидан сўнг биродарлик ва инсонийлик тўғрисида гапира бошладилар ва бу ғояларнинг нималигини идрок этдилар. Жиноятчига айланганларида, адолатни ўйлаб чиқардилар, уни ҳимоя қилиш мақсадида, ўзлари учун бутун бошли қонунлар ўйлаб чиқардилар ва бош кесувчи машиналарни уларга посбон қилиб қўйдилар. Улар ўзлари бой берган ҳаёт тарзини элас-элас эслардилар, қачонлардир бегуноҳ ва бахтиёр бўлганларига кўпинча ишонгилари ҳам келмасди. Улар мозийда шунчалик бахтли бўлганликларини хом хаёл деб ўйлардилар ва унинг устидан кулардилар. Уни ҳатто бутун шакл-шамойили билан тузукроқ тасаввур ҳам қилолмасдилар, лекин қизиқ жойи шундаки, кечмиш саодатга ишончни йўқотиб, уни эртак деб ўйлаш баробарида улар қайтадан беғубор ва бахтиёр бўлишни шундай орзу қилдиларки, ўз орзуларига банди бўлиб унга илоҳий тус бердилар, шу интилиш йўлида ибодатхоналар тикладилар. Ўз ғоялари ва орзуларининг рўёбга чиқмаслигига ишониб туриб, кўз ёшлари билан уни илоҳийлаштирдилар, унга саждалар қилдилар. Лекин ўша масъуд ва масъум дамларга қайтиш имкони туғилиб, кимдир: “Унга қайтишни истайсизми?” — деб сўраса, улар, шубҳасиз, бош тортган бўлардилар.\nУлар менга: «Ҳа, биз ёлғончимиз, золим ва адолатсизмиз, биз буни биламиз, ўз ҳолимизга йиғлаймиз, бунинг учун азоб чекамиз. Эҳтимолки, биз ўзимизни охиратда барчамизни сўроққа тутувчи ҳакамдан кўра қаттиқроқ жазолармиз. Лекин бизда илм-фан бор, биз унинг ёрдамида қайтадан ҳақиқатни излаймиз, бироқ энди уни онгли равишда қабул қиламиз. Билим туйғудан юксакроқ, ҳаётни англаш ҳаётнинг ўзидан юксакроқ! Илм бизга донолик бахш этади, донолик қонунларни кашф қилади, бахт қонунларини билиш эса бахтнинг ўзидан олийроқ!», — дедилар. Бу гаплардан кейин уларнинг ҳар бири ўзини баттарроқ ёмон кўриб кетди, бошқача йўл тутиш уларнинг қўлидан келмасди. Ҳар ким ўз шахсига шу даражада берилдики, бутун кучи билан бошқалар шахсини ерга уришга интилди, балки ҳаётини ҳам шунга қурбон қилди.\nҚуллик пайдо бўлди, одамлар ҳатто ўз эрки билан қул бўла бошлашди. Кучсизлар кучлиларга бажонидил итоат этдилар, чунки яна ҳам кучсизларни эзишда кучлилар уларга ёрдам берардилар. Улар орасидан руҳонийлар етишиб чиқди, кўз ёшлар билан халққа юзланиб, уларнинг мағрурликлари, меъёрни, уйғунликни йўқотиб қўйишгани, шарм-ҳаёни унутишгани ҳақида ваъз-насиҳат ўқидилар. Одамлар эса уларни масхара қилишди ёки тошлар билан уришди. Муқаддас қон саждагоҳлар остонасига тўкилди. Аммо орадан олам ҳақида жиддий бош қотирадиганлар ҳам етишиб чиқди. Улар, одамлар шундай бирлашсаки, ўзларини барчадан ортиқ севганлари ҳолда бошқаларга ҳам ҳалал етказмасалар, шу асосда ҳамма ихтиёрий жамият бўлиб яшаса, дея ўйладилар. Бу ғоя туфайли бутун бошли урушлар келиб чикди. Курашаётганларнинг барчаси илм-фан, тафаккур ва ўз-ўзини асраш туйғуси ахийри инсонларни тотув ва онгли жамият бўлиб яшашга мажбур этади, деб ишонди. Шу сабабли ҳам ўз йўлининг тантанасига ҳалақит бермасин учун «доно»лар «нодон»ларни, мазкур ғояни тушунмайдиганларни тезроқ янчиб ташлашга интилдилар. Лекин инсондаги ўз-ўзини асраш туйғуси ҳам тезда кучсизланиб қолди. «Бўлса, ҳаммаси бўлсин, бўлмаса, ҳеч нима бўлмасин» дегувчи мағрур зўравонлар ва ишратпарастлар пайдо бўлди. Улар мақсадларига эришиш учун разилликка қўл урдилар, муддаоларига етолмасалар ўз жонларига қасд қилдилар. Арзимас бу дунёда абадий ором олиш учун йўқликка, ўз-ўзини емиришга даъват этувчи диний оқимлар юзага келди. Ниҳоят, бу одамлар маънисиз меҳнатдан толишди, уларнинг юзига азоб-уқубат аломатлари қалқиб чиқди, улар «азоб-уқубат — бу гўзаллик, фақат ундагина чинакам фикр бор» деб оламга бонг урдилар. Улар азоб-уқубатни қўшиққа солиб куйладилар. Мен надомат чекиб уларнинг орасида юрдим, уларнинг ҳолига йиғладим ва уларга, эҳтимолки, ҳали юзларига азоб нуқси урмаган, бегуноҳ ва гўзал бўлган пайтларидагидан ортиқроқ меҳр қўйдим. Мен гуноҳга ботган бу тупроқни олдингидан кўпроқ севиб қолдим. Сабаби — унда ғам-андуҳ пайдо бўлди. Эвоҳ, мен ғам-аламни азалдан яхши кўрардим, лекин фақат ўзим учун. Уларга эса раҳмим келиб йиғлардим. Мен умидсизликка тушиб, ўзимни айблаб ва лаънатлаб, уларга юзландим: «Булар ҳаммасини мен, ёлғиз менинг ўзим қилдим, сизларга фаҳшни, маразни, ёлғонни мен, мен олиб келдим». Яна уларга: «Мени хочга парчинлаб қўйинглар», — деб ялиндим ва хочни қандай ясашни ўргатдим. Мен ўзимни ўлдиролмасдим, бунга қурбим етмасди, мен улар қўлидан жабр кўришни, бу қийноқларда қоним сўнгги томчисигача тўкилиб битишини истардим. Аммо улар нуқул менинг устимдан кулардилар. Охири улар ҳам мени телбага чиқардилар. Бироқ улар мени оқладилар, мендан фақат ўзларига керакли нарсаларнигина олганларини, бу воқеалар рўй бермаслиги мумкин эмаслигини айтдилар. Охири мен уларга хавф туғдираётганимни, агар тилимни тиймасам, жиннихонага қамаб қўяжакларини маълум қилдилар. Шунда қайғу-алам юрагимни чунонам сиқдики, мен, ҳозир ўламан, деб ўйладим ва шу чоқ, шу чоқ уйғониб кетдим.\nҲали, тонг оқармаган, соат олтилар эди. Мен ўша кресломда уйғондим. Шам ёниб адо бўлибди, капитаннинг уйидагилар ҳам ухлашибди, ҳамма ёқ сув қуйгандек осуда. Мен фавқулодда бир таажжуб билан ўрнимдан отилиб турдим. Мен ҳали ҳеч қачон бунақа алаҳламаган, ҳали бирор марта кресломда, масалан, шундай ухлаб қолмаган эдим. Шу чоқ, туриб эндигина ўзимга келган пайт бирдан тўппончамга кўзим тушди — тап-тайёр, ўқланган. Лекин мен бир лаҳзага уни ўзимдан четга суриб қўйдим. О, энди мен яшашим керак, яшашим! Мен қўлларимни кўтариб мангу Ҳақиқатга нидо қилдим, йўқ, нидо қилмадим, йиғладим. Вужудимни чексиз бир ҳаяжон қамради. Ҳа, мен энди яшашим ва тарғиб этишим керак! Тарғиб этиш ҳақида мен шу ондаёқ, бир умрга аҳд қилдим. Лекин нимани? Ҳақиқатни! Ахир, мен уни, унинг бутун шон-шавкатини ўз кўзларим билан кўрдим.\nМен ўшандан бери тарғиботдан тўхтамайман. Бундан ташқари, устимдан куладиганларни бошқалардан кўпроқ севаман. Нега бундай — менга ноаён. Майли, шундай бўлаверсин. Одамлар айтишича, мен ҳали ҳам адашиб юрган эмишман, яъни улар: «Ҳали ҳам адашиб юрган бўлсанг, бу ёғи нима бўлади?» — демоқчи. Тайин гапки, мен ҳали кўп адашаман, у ёғи балки бундан ҳам баттар бўлар. Албатта, қай йўсинда, қандай сўзлар ва мисоллар билан тарғиб этишни ўргангунча, мен ҳали кўп янглишаман, чунки бу осон иш эмас. Мен-ку у ҳақиқатларнинг ҳаммасини кундек равшан кўриб турибман, лекин, барибир, ким ҳам янглишмайди, дейсиз. Яна шуниси борки, аслида мутафаккирдан тортиб ашаддий қароқчигача ҳамма ҳам бир манзилга боради, ёки ҳеч бўлмаса интилади, фақат турли йўллар билан. Бу — эски ҳақиқат. Фақат янгилиги шундаки, мен энди бутунлай йўлдан озиб кетишим мумкин эмас. Чунки мен ҳақиқатни кўрдим, мен ўз кўзларим билан кўрдим ва билдимки, одамлар ерда яшаш қобилиятини йўқотмай туриб камолатга ва бахтга етишиши мумкин. Мен разиллик одамларнинг табиий ҳолати эканлигига ишонолмайман, ишонишни истамайман ҳам. Улар эса айнан мана шу ишончимдан куладилар. Ахир, қандай қилиб мен бунга ишонмай, мен уни ақл билан кашф этганим йўқ, балки рўй-рост кўрдим-ку, унинг жонли сурати менинг юрагимни мангуга файзиёб этди-ку. Мен уни шундай мукаммал бир бутунликда кўрдимки — унинг одамлар орасида тантана қилиши мумкин эмаслигига ишонолмайман. Шундай экан, мен қандай қилиб бутунлай янглишиб кетишим мумкин?! Албатта, вақти билан у ён-бу ёнга сал-пал оғиб кетишим мумкин, лекин бу ҳол узоқ давом этмайди. Кўрганларимнинг жонли сурати доимо менинг билан бирга бўлади ва мени ҳамиша тўғри йўлга бошлаб туради. О, мен энди бардамман, соғломман, керак бўлса, мингга ҳам киришим мумкин. Биласизми, мен аввалига уларни йўлдан оздирганимни яширмоқчи бўлдим, аммо бу менинг хатоим эди, мен битта хатога ҳам йўл қўйиб улгурдим. Бироқ Ҳақиқат ёлғонга тойиб кетаётганимни менинг қулоғимга шипшиди, мени хатодан асраб, тўғри йўлга солди.\nХўш, қандай қилиб жаннат яратиш керак — мен буни билмайман, чунки сўз билан ифодалаб беролмайман. Ўша тушдан сўнг мен сўзларимни, ҳеч бўлмаса, уларнинг энг зарурларини унутиб қўйдим. Бу ҳам майли. Мен барибир йўлга тушаман ва ҳориш нималигини унутиб уларга барчасини сўзлаб бераман, зеро, яхши баён этиб беролмасам-да, ҳар ҳолда мен уни ўз кўзларим билан кўрдим. Мана бу масхаравозлар эса тушунмайди, «Туш кўрган, телба, алаҳлаган, галлюцинация!» — дейди. Эҳ! Ахир, шу ҳам ақлданми? Тағин улар кўкрагига уради-я. Туш эмиш. Хўш, туш нима ўзи? Бизнинг ҳаётимизчи, туш эмасми? Нима десангиз, денг; майли, булар ҳеч қачон амалга ошмасин, жаннат ҳеч қачон яралмасин, мен барибир тарғиб қилавераман. Лекин аслида бу жуда оддий нарса: бир кун, бир соатнинг ўзида ҳамма ишлар жойида бўлиши мумкин. Муҳими — ўзгаларни ҳам ўзингиздек сева олиш! Кўрдингизми, энг муҳим нарса нима экан! Бор-йўғи шу, бошқа ҳеч нима керакмас: нари ёғига қандай йўл тутишни ўша заҳотиёқ ўзингиз топиб оласиз. Гап орасида айтишим керакки, булар ҳаммаси эски ҳақиқат. Уни миллион эмас, биллион марталаб такрорлаганлар, ўқиганлар, лекин улар амалга ошмади. «Ҳаётни англаш ҳаётнинг ўзидан, бахт қонунларини англаш бахтнинг ўзидан олийроқ» — мана шу фикр билан курашиш керак. Мен курашаман ҳам. Фақат агар ҳамма хоҳласа, шу заҳотиёқ барчаси ўнгланади.\nУ кичкина қизчани мен излаб топдим… Майли, мен кетдим! Мен кетдим!\nРус тилидан Мирзааҳмад Олимов таржимаси.\nРукнларФёдор Достоевский (1821-1881; Россия)\n← Аввалги Аввалги Жорж Оруэлл\nКейинги → Кейинги: Кун ҳикмати 8: Алишер Навоий ғариблик ҳақида


hidoyat.uz – “Мовароуннаҳр” нашриётининг сайти - МИГРАЦИЯ\nҲаётнинг ҳар бир лаҳзаси меҳнат билан чамбарчас боғлиқ. Фаровон турмуш кечиришни истаган инсон борки, астойдил тер тўкади, шу йўл билан мақсадига эришади. Меҳнат қилиш хусусида сўз борар экан, орамизда хорижда ишлаш истагида юрган юртдошлар бор. Албатта, қонуний йўллар орқали хорижда ишлаб келишнинг ёмон жиҳати йўқ. Бироқ турли ноқонуний йўллар билан хорижга ишлаш мақсадида кетаётган ва одам савдоси қурбонига айланаётганлар кам эмас.\nЮртимизда фуқароларимизнинг чет эллардаги меҳнат фаолиятини ташкил этишнинг қонуний асослари яратилган. Бу борада Меҳнат ва аҳолини ижтимоий муҳофаза қилиш вазирлиги ҳузуридаги Ташқи меҳнат миграцияси масалалари агентлиги фаолият юритмоқда. Агентликнинг асосий вазифаси республикамиз фуқароларини чет элларда ишга жойлаштириш учун иш ўринлари ажратиш, рухсатномалар бериш ҳамда уларнинг меҳнат фаолиятини мувофиқлаштириб боришдан иборат.\nЎзбошимчалик билан иш излаб борган одамлар чет элда ҳеч нарсадан суғурталанмаслиги ва кафолатланмаслигини таъкидлаш жоиз. Агентлик орқали борадиган инсонларга хорижлик иш берувчи томонидан юборилган меҳнат шартномасида унинг иш вақти, тиббий суғуртаси ва ижтимоий ҳимояланганлиги ўрганиб чиқилади. Шундан сўнг ишга таклиф этаётган давлатдаги Ўзбекистон элчихонаси ёки бошқа консуллик идоралари томонидан ушбу шартнома расмийлаштирилади ва комиссия аъзоларига тақдим этилади.\nЛекин хорижга кетишга узил-кесил аҳд қилишдан аввал бафуржа ўйлаб кўриш керак. Халқимиз “Ҳар жойни қилма орзу, ҳар жойда бор тошу тарозу” дея бежиз айтмаган. Даромадли иш, бепул турар жой ваъда қилаётган кимсаларнинг қуруқ гапига ишонмай, аввал Ташқи меҳнат миграцияси масалалари агентлигига мурожаат қилиш зарур. Ишлаш учун бораётган мамлакат тўғрисида қай даражада маълумотга эгасиз? Мабодо, бирон кўнгилсизлик юз берса ёки ҳуқуқингиз ўзгалар томонидан поймол этилса, қаерга ва қай тартибда мурожаат этасиз? Бу саволларга аниқ, асосли жавобингиз бўлсин.\nСиз йўл олаётган мамлакатдаги Ўзбекистон Республикасининг элчихонаси ёки консуллик идорасининг аниқ манзили ва телефон рақамларини ён дафтарчангизга ёзиб олинг. Энг муҳими, шахсингизни тасдиқловчи ҳужжатни ҳеч кимга берманг. Ўзга юртларда пул топаман, дея қулликка тушиб қолманг. Зеро, сиз озод ва обод юрт фарзандисиз.


ТЕРРОРИЗМ – ЗУЛМ МАНБАИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nТЕРРОРИЗМ – ЗУЛМ МАНБАИ\nЧоп этилган 04 Июн 2015\tКӯришлар: 1084\nТожикистон Республикаси Ички ишлар вазирлиги расмий сайтида Сурияда жангларда қатнашган яна икки нафар ватандошимиз ички ишлар ходимлари ёрдамида ватанга қайтарилганлиги ҳақида хабар тарқатди.\nМаълум бўлишича, ҳар иккаси ҳам қўрғонтепалик бўлган 22 ёшли Ризвон Аҳмадов ва 27 ёшли Мавжуда Собировалар Россия Федерациясида меҳнат муҳожирлигида бўлган пайтлари Сурияга кетганлар.\nРизвон Аҳмадов Россиянинг Самара шаҳрида ишлаган пайтида ақидапараст гуруҳлар тармоғи томонидан қилинган ташвиқотларга берилиб, улар томонидан террорчи гуруҳга жалб қилинади. Экстремистлар уни Суриядаги ҳарбий амалиётларда қатнашишга олиб кетадилар.\nМавжуда Собирова Туркияга Москва шаҳридан келади. Бу аёл Москвада қарияларга хизмат кўрсатиш билан машғул бўлган. Сурия-Туркия чегарасида экстремистлар ташвиқот қилиб Мавжудани Сурияга боришга кўндирадилар. Бу жиноий гуруҳ уни Туркия чегарасидан Сурияга ўтказади.\n-Ҳақиқатдан ҳам, кейинги пайтлар Араб ҳамда Яқин Шарқ давлатлари ҳудудида турли террорчи-ақидапараст гуруҳлар пайдо бўлганлиги жаҳон ҳамжамияти олдида катта муаммо туғдирмоқда, - дейди биз билан суҳбатда Хуросон ноҳиясидаги 3-ўрта умумтаълим муассасаси тарих ва ҳуқуқ фанлари ўқитувчиси Қудратулло Ахмедов. – Жаҳон ҳамжамиятининг ажралмас қисми бўлган мустақил Тожикистонимиз ҳам бундан мустасно эмас. Албатта, жуда кучли ташвиқот тизими ҳамда катта молиявий маблағга эга «Ислом давлати» каби террорчи ташкилотлар ёшларни ўз сафига жалб қилаётганлиги – рост. Энг хавфлиси шундаки, бу ақидапараст гуруҳлар Ислом динини «ташвиқот қуроли»га айлантирганлар. Барчага маълум бўлганидек, Ислом дини мусулмонлар учун жуда нозик ва муқаддас қадрият саналади. Аслида Ислом динига бирор алоқаси бўлмаган террорчи гуруҳлар уни байроқ қилиб, ёшлар онгини заҳарлашда давом этмоқда. Афсуски, бизнинг мамлакатимизда ёшлар орасида адашиб, зулматга элтувчи йўлни танлаётганлар кам бўлса-да, бор.\n«Сурияда бу ёшлар ертўлаларда яшаб, турли террорчилик машқларидан дарс оладилар, - дейилади сайтдаги хабарда. – Ақидапарастлар ваъда қилган афсонавий ҳаётнинг бу ерда тескари ҳолатига дуч келган адашган ёшлар Суриянинг Раққа шаҳридан бир илож қилиб қочадилар. Нотўғри йўлни танлаган ва қилмишларидан пушаймон бўлган қўрғонтепалик бу ёшлар Тожикистон Республикаси ички ишлар ходимлари ёрдамида ватанга қайтарилди».\nМаълум бўлишича, Ризвон Аҳмадов Сурияда олти ой, Мавжуда Собирова икки ой бўлган.\nМамлакат Ички ишлар вазирлигидан таъкидланишича, адашган ёшлар одамларнинг бегуноҳ қони тўкилаётган маконга айланган Сурияда қонхўрлик билан шуғулланаётган террорчи гуруҳлар ўртасида ҳақиқий дин, Худо ва унинг Расулига садоқат каби муқаддас тушунчалар, умуман, амал қилинмаслиги гувоҳи бўлишган. Аксинча, террорчилар одамларни ваҳшиёна қатл қилиш, ўзларининг экстремистик мақсадлари йўлида бирор-бир жиноий амалдан қайтмасликларини ўз кўзлари билан кўришган.\nОммавий ахборот воситаларидаги маълумотларга қараганда, яқин 300 нафар тожикистонлик Сурия ва Ироқда жанг қилаётган террорчи гуруҳлар сафига кирган. Бу ватандошларимиздан кўпчилиги Россия Федерацияси ҳудудида меҳнат муҳожирлигида бўлган пайтлари ташвиқот-тарғибот орқали жангари гуруҳлар сафига жалб қилинган. Энг аянчлиси, улар бу террорчи гуруҳлар олиб бораётган ноҳақ урушда қатнашмоқдалар. Улардан ўнга яқини бу бемаъни курашларда ҳалок бўлганлиги ҳам хабарларда айтилмоқда.\n-Ёшларимизнинг турли ақидапараст гуруҳларга қўшилишлари олдини олиш учун, энг аввало, улар тарбиясига жиддий муносабат қилишимиз зарур, - дейди Темурмалик ноҳияси ўрта умумтаълим муассасаларидан бирининг ўқитувчиси Ойша Кўганова. – Тожикистоннинг шарафли халқи юртимиз сарвари Эмомали Раҳмон бошчилигида жуда катта бунёдкорлик ишларини бажармоқда. Юртимиз тинч, хонадонларимиз обод, дастурхонларимиз тўкин. Биз бу неъматлар шукронасини қилиб яшашимиз зарур. Давлатимиз бошлиғи Эмомали Раҳмон ташаббуси билан қабул қилинган ва бугун ҳаётга тўлиқ татбиқ этилган «Фарзандлар таълим ва тарбиясида ота-оналар масъулияти тўғрисида»ги қонун моҳиятини ёшларга тўлиқ тушунтириш биз – катта ёшдагиларнинг вазифаси ҳисобланади. Қонунни ёшлар онгига сингдириш учун эса, энг аввало, унинг моҳиятини ўзимиз тўлиқ англаб етган бўлишимиз керак. Яқинда Россия телеканалларидан бирида москвалик ўсмирларнинг экстремал амаллари ҳақида кўрсатувни томоша қилдим. Кўрсатувда москвалик ўсмирлар метро вагонлари устида ётиб, метро бўйлаб сайр қилишади. Улар ўзларининг бу ножўя амалларини кимўзарга видеотасвирга ҳам туширганликларини кўрсатишди. Бу ҳам етмаганидек, ўсмирлар бу видеотасвирларни интернет тармоғидаги ижтимоий саҳифаларига жойлаштиришгач, бошқа тенгдошларини шундай хавфли амални такрорлашга тарғибот қилиши табиий. Қарангки, бу ўсмирлардан бири вагон ва поезд қатнайдиган ертўлада ўрнатилган темир тўсиққа урилиб, фожиали ҳалок бўлганлиги ҳам бошқа ўсмирларни адреналин – қаттиқ қўрқув оқибатида инсон вужудида пайдо бўладиган ҳиссиётни ошириш иштиёқидан қайтара олмаган. Москвалик ўсмирларнинг бу ҳаракатларини фақат «тўқликка шўхлик», деб изоҳлаш мумкин.\nМустақил Тожикистонимизнинг айрим фуқаролари экстремистик гуруҳлар таркибига қўшилаётганликлари ҳам худди шундай маъносиз, «тўқликка шўхлик»дан бошқа нарса эмас. Улар ақл билан бу амалларининг нотўғри эканлигини, бу йўл уларни боши берк, зулмат кўчасига элтишини ҳис этмаган ҳолда, бу йўлга кирмоқдалар. Ақидапарастларнинг ёлғон ваъдаларига учадилар.\nҲа, экстремистлар ва террорчилар сафини танлаш – жуда катта хато иш. Жаҳон бўйлаб қонли урушлар, ҳисобсиз қотилликлар, хонавайронликлар сабаби бўлган террорчилар ҳеч қачон ҳақиқий Исломга хизмат қилмайдилар. Уларнинг асл мақсади Ислом динини ниқоб қилиб олиб, ўзларининг манфур ниятлари – ҳокимиятга эришиш, бошқа нарса эмас.\nИлгарироқ адашиб, Суриядаги жангларда иштирок этган ва қилмишидан астойдил пушаймон бўлган хўжандлик ватандошимиз Фаррух Шарипов Тожикистонга қайтиб келганди. Яқинда эса, Ризвон Аҳмадов ва Мавжуда Собировалар ўзлари билмай кириб қолган хато йўлдан қайтишди. Тожикистон Республикаси Ички ишлар вазирлигининг адашиб Сурия, Ироқ каби мамлакатлар ҳудудида давом этаётган жангларда қатнашган, аммо ўзлари танлаган йўл нодуруст эканлигини англаб, қилмишларидан астойдил пушаймон бўлиб, Тожикистонга қайтган ватандошларимизнинг жиноий таъқибдан озод этилишларига кафолат берилиши тожикистонлик ёшларнинг бу нотўғри йўлдан қайтишларига жуда катта имконият туғдиради…\nБугун: 18-01-2020 20:24:28


ФАКТ! "Қизилқум" Навоийдаги охирги 5 та ўйиндан бери "Локомотив"ни мағлуб эта олмаяпти\n1 октябрь, 2019, 15:15 100\n"Қизилқум" - "Локомотив" учрашуви превьюси\nБугун Суперлиганинг 21-туридан ўрин олган учрашувлар давом эттирилади. Турнир жадвалида 37 очко билан иккинчи ўринда бораётган «Локомотив» Навоийда «Қизилқум» меҳмони бўлади. «Қизилқум» ҳисобида 18 очко мавжуд бўлиб, бу жамоа турнир жадвалида охирги ўринни эгаллаб турибди. "Локомотив" клуби матбуот хизмати ўйинга оид маълумотларни тақдим этди.\nБугунги беллашув ҳар икки жамоа учун муҳим. Негаки «Локо» иккинчи ўринни сақлаб қолиш учун курашаётган бўлса, «Қизилқум» хавфли зонани тарк этиш мақсадида баҳс олиб боради. Шу боис ҳам бугун Навоийда қизиқарли тўқнашув кечиши кутиляпти.\nИккинчи давра бошланганидан бери «Локо» сафарда ғалаба қозонгани йўқ. Жамоа охирги марта биринчи давранинг 10-турида «Насаф»ни 1:0 ҳисобида мағлуб этиб қайтган. Шундан бери «темирйўлчилар» сафарда бешта ўйин ўтказиб, икки бор мағлубиятга учрашди ва уч марта дуранг қайд этишди.\n«Локомотив»нинг охирги уч ўйини дуранг натижа билан якун топди. Уйда «Металлург», сафарда «Бунёдкор» ва «Қўқон-1912» жамоалари билан 1:1 ҳисоби қайд этилди.\n«Қизилқум»га келсак, бу жамоа иккинчи давра стартидан бери фақат иккита беллашувда зафар қучди. Навоийликлар ҳам охирги учта ўйинда ғалаба қозона олишмади. Жамоа «Сурхон» ва «Бунёдкор»га имкониятни бой бериб, ўз майдонида «Насаф» билан дуранг ўйнади.\n2018. «Қизилқум» - «Локомотив» 0:3\n2017. «Қизилқум» - «Локомотив» 0:2\n2016. «Қизилқум» - «Локомотив» 0:1\n2015. «Қизилқум» - «Локомотив» 0:2\n2014. «Қизилқум» - «Локомотив» 2:3\nНавоийда бўлиб ўтган охирги бешта учрашувнинг ҳаммасида «Локомотив» ғалаба билан қайтган. «Қизилқум» ўз майдонидаги охирги тўрт ўйиндан бери «Локо»га гол ура олмаяпти. Бу мавсум биринчи даврада бўлиб ўтган баҳсда ҳам «Локо» ғалаба қозонган - 3:1.


ЎзА - Раҳбар юксак маънавиятли, ҳар бир ишда барчага ибрат бўлиши керак\n29.11.2017 17:24:51 Чоп этиш версияси\nРаҳбар юксак маънавиятли, ҳар бир ишда барчага ибрат бўлиши керак\nХалқимиз азалдан ўзининг бунёдкорлиги, юксак маънавияти, одоб-ахлоқи, маданияти, хуш муомаласи, меҳр-оқибати билан шуҳрат қозонган. Ўзига хос юксак қадрият сифатида бу барчамизга ғурур-ифтихор бағишлайди.\nАйниқса, Андижон ва андижонликлар ҳақида сўз кетганда, кўз ўнгимизда юксак маданиятли, хушмуомала ва меҳмондўст инсонлар гавдаланади. Эл суйган ҳофизнинг “...чақалоқни ҳам сизлашади анжанчасига” деб куйлаши Андижон аҳлининг том маънодаги одоб-ахлоқи, муомала маданиятини кўрсатади, десак муболаға бўлмайди.\nМинг афсуски, кейинги пайтларда ижтимоий тармоқларда тарқалган айрим ҳолатлар киши кўнглини хира қилади. Хусусан, Андижон шаҳар ҳокимининг таълим муассасалари раҳбарлари иштирокидаги йиғилишда ўзини тутиши, муомаласи, хақорату дашномлардан иборат гап-сўзлари, агар ижтимоий тармоқларда тарқалган хабарлар рост бўлса, унинг нафақат ҳоким, балки оддий бир инсон сифатида маънавиятга муносабати қандай эканини кўрсатади.\nЖорий йил 15 ноябрь куни мамлакатимизда ҳуқуқбузарликлар профилактикаси ва жиноятчиликка қарши курашиш борасида белгиланган вазифалар ижроси, бу борада мавжуд муаммолар ва уларни ҳал этиш масалаларига бағишланган видеоселектор йиғилишида Президентимиз Шавкат Мирзиёев раҳбарларнинг бурчи, масъулияти ва маънавияти масаласига алоҳида эътибор қаратди. Давлатимиз раҳбари, жумладан, бундай деди: "Иш юзасидан талабчанлик қилиш бошқа, одамларнинг шахсиятига тегиш бутунлай бошқа нарса. Одамлар иш юзасидан сизга бўйсуниши мумкин, бошқа ҳар қандай масалада сиз билан теппа-тенг ҳуқуққа эга эканини асло эсдан чиқарманг. ...Барчамиз яхши биламиз, халқимиз ориятли, номусли халқ. Халқимиз барча нарсага чидаши мумкин, лекин такрор-такрор айтаман, адолатсизлик ва ноҳақликка чидай олмайди. Ҳақиқий раҳбар, ҳақиқий етакчи одамларнинг бардошини синаш учун эмас, балки уларга муносиб шарт-шароит яратиб бериш, оғирини енгил қилиш учун раҳбар этиб тайинланади. Барча бўғиндаги раҳбарлар ўзининг одоб-ахлоқи ва маданияти билан ҳаммага ўрнак ва намуна бўлиши зарур”.\nМана, ҳақиқий раҳбар қандай бўлиши керак? Давлат, халқ ишониб топширган лавозимда ўтирган шахс ўзини қандай тутиши, ишни қай йўсинда ташкил этиши лозим? Давлатимиз раҳбари шундай фикрларни илгари суриб турган, керак бўлса, барча бўғиндаги раҳбарлардан ҳаммага ибрат бўлиш лозимлигини талаб қилиб турган бир пайтда ҳокимнинг кибрга берилиши, ўз қўл остидагиларга бундай номақбул муносабати-муомаласи ҳеч бир одоб-ахлоқ меъёрларига тўғри келмайди. Қонунларимизга зид, киши шахсиятига тегадиган, таҳқирлайдиган бу каби нохуш ҳолатлар нафақат ўзининг эл-юрт орасидаги обрў-эътиборини тўкади, одамларнинг ишдан кўнглини совутади, энг ёмони, давлатга, ижтимоий адолатга ишончига путур етказади.\n– Президентимиз таъкидлаганидек, бугунги раҳбар талабчан бўлиш билан бирга, мудом халқ дарди, одамлар ташвиши билан яшаши керак, – дейди Бобур номидаги халқаро жамоат фонди раҳбари Зокиржон Машрабов. – Ўзининг юриш-туриши, гап-сўзи, муомала-маданияти билан барчага ибрат бўлиши лозим. Ҳеч бир раҳбар қўл остидагиларни таҳқирлашга қонунан ҳам, маънан ҳам ҳақли эмас. Улуғ бобомиз Заҳириддин Муҳаммад Бобур ўзининг “Бобурнома” асарида юрт бошқаруви хусусида сўз юритиб, “...Ҳар ишнинг зимнида юз минг мулоҳаза вожиб ва лозимдир”, деб ёзади. (“Бобурнома”, 67- бет. “Ўқитувчи” нашриёти, 2008 йил). Бир неча аср илгари айтилган мана шу ибратли гапга нима учун бугун айрим раҳбарларимиз амал қилмаяпти? Бутун дунё катта қизиқиш билан ўрганаётган Имом Бухорий, Имом Термизий, Алишер Навоий, Бобур, қолаверса, буюк саркарда Амир Темур сингари улуғ алломаларимиз ўгитларини нега ўқимайди? Амалдаги қонунларимизга зид хатти-ҳаракатларга йўл қўяди. Жамиятда қонун устуворлигини таъминлашга масъул бўлган айрим кишиларнинг ўзлари қонунларга амал қилмаса, одамларни орқасидан эргаштира оладими? Умуман, ундай раҳбарга биров ишонадими? Бундай ҳолатлар бутун жамиятда қандай салбий оқибатларга олиб келишини унутмаслигимиз лозим. Раҳбар аввало, мана шу жиҳатларни, халқ шаъни, эл-юрт дардини ўйлаши керак!\nБугун ҳар қандай раҳбар айтаётган сўзи ёки қилаётган ишини минг чиғириқдан ўтказиши, чуқур мулоҳаза қилиб кўриши, шундан сўнггина айтиши ё бажариши лозим. Қонунларга аввало, ўзи амал қилиши, барчага ибрат бўлиши зарур.\nМен кўп йиллар турли даражадаги раҳбарлик вазифаларида ишлаганман, жуда кўп катта-кичик раҳбарлар, инсонлар билан мулоқотда бўлганман. Тўғри, ўз ўрнида иш юзасидан талабчанлик қилганман. Лекин ҳеч қачон бировнинг шахсиятига тегадиган, таҳқирлайдиган иш қилмаганман. Раҳбар энг аввало, бошқаришни билиши керак, одамларни ўз ортидан эргаштира оладиган, турли ишларга чиройли тарзда сафарбар эта оладиган салоҳиятга эга бўлиши зарур. Раҳбарликнинг энг асосий шарти ҳам шу. Давлатимиз раҳбари ҳам айнан шундай муносабатни талаб қилмоқда.\nШу ўринда яна бир мулоҳаза. Ҳар қандай кўнгилни хира қиладиган бундай нохуш ҳолатларга нима учун қонун ҳимоячилари томошабин бўлиб туради? Одамларни таҳқирлаш, дилини оғритиш, шахсиятига тегиш ҳуқуқи ҳеч кимга берилган эмас-ку!? Муқаддас китобларда ёзилишича, Аллоҳ ҳам кўп гуноҳларни кечиради, лекин дилозорни ҳеч қачон кечирмайди.\nДарҳақиқат, раҳбар бундай қўпол муносабат, тазйиқ билан нимага эришади? Қўл остидагилар, эл-юрт орасида ҳурмат топа оладими? Албатта, йўқ.\n–Ҳар қандай шахс, хоҳ у оддий фуқаро, хоҳ раҳбар бўлсин, аввало, жамиятдаги меъёрларга амал қилиши, зиммасидаги бурч ва вазифани қонун доирасида, адолат тамойилларига риоя қилган ҳолда бажариши керак, – дейди халқ таълими фахрийси Олимжон Раҳимов. – Айниқса, раҳбарнинг маънавияти масаласи ғоят нозик ва ўта муҳим ҳисобланади. Чунки, у эл-юрт кўз ўнгида давлатнинг номидан иш кўрадиган шахс. Раҳбар бағрикенг, юксак маънавиятли, одамлар билан муомала-муносабати чиройли бўлмас экан, ҳеч қачон жамоада ҳам, эл-юрт орасида ҳам ҳурмат-эътибор топа олмайди.\nБу борада катта ҳаётий тажрибага эга инсон сифатида шуни айтаманки, раҳбар қаттиққўллик, ҳақорат, ноўрин дашном бериш билан ҳеч бир соҳада яхши натижага эриша олмайди. Бугун иқтисодиётимиз тараққиёти ва халқимиз фаровонлигини юксалтиришда раҳбарлар олдига улкан вазифалар қўйилмоқда. Айни жараёнда уларнинг адолат принципларига амал қилиши, юксак маънавият эгаси бўлиши муҳим аҳамиятга эга. Бу борада ҳар қандай даражадаги раҳбарга Президентимизнинг “Биз халқимизнинг миллий менталитетига ҳам, раҳбар, етакчи деган масъулиятли номга ҳам умуман тўғри келмайдиган, ярашмайдиган бундай нохуш ҳолатлар билан муроса қила олмаймиз. Барча бўғиндаги раҳбарлар – у вазир ёки ҳоким бўладими, идора ёки ташкилот бошлиғи бўладими, бир ҳақиқатни жуда чуқур тушуниб олишларингиз шарт. Бундай ҳаракатлар давлат сиёсатига, Президент сиёсатига қарши чиқиш, деб баҳоланади ва айбдорларга тегишли жазо қўлланилади”, деган сўзлари дастуриламал бўлмоғи керак.


Наманганда она бир ёшга тўлмаган фарзандини бўғиб ўлдирди\n20:50 / 19.11.2017\nНаманган шаҳрида 11 ноябрь 1988 йилда туғилган Алия Бекташова (исм шарифи ўзгартирилган) онасининг уйида руҳиятида бўлган ўзгариш сабабли ёнида ухлаб ётган ўғли, 2017 йилда туғилган Аслан Никитинни (исм шарифи ўзгартирилган) ёстиқ билан бўғиб ўлдирган.\nШунингдек, Алия Бекташова шу ерда ухлаб ётган яна бир ўғли, 2012 йилда туғилган Рамиз Никитин (исм шарифи ўзгартирилган) бўйин қисмига қайчи билан уриб, сўнг ўзининг бўйинига қайчи билан уриб жароҳат олган.\nНатижада Аслан Никитин воқеа жойида ўлган. Рамиз Никитин касалхонага ётқизилган. Мазкур ҳолат юзасидан Жиноят кодексининг 97-моддаси 2-қисми ва 25-, 97-моддаси 2-қисми билан жиноят иши қўзғатилган.\nБу ҳақда 18 ноябрь куни Тошкент шаҳридаги «Ёшлар ижод саройи»да Ўзбекистон ёшлар иттифоқи Марказий Кенгаши раиси Қаҳрамон Қуронбоев раислигида ўтган видеоселектор йиғилишида маълум қилинган. Йиғилишда 15 ноябрь куни Президент Шавкат Мирзиёев бошчилигида ўтказилган видеоселекторда кўтарилган масалалар таҳлил қилинган. Ҳуқуқбузарликлар профилактикаси ва жиноятчиликка қарши курашиш борасидаги камчиликлар туманлар негизида танқидий ўрганилди.


“Бўш ўринлар камлиги учун қарийб 1,2 млн нафар бола давлат боғчаларига бориш имкониятига эга эмас. Ҳар йили ўртача 700 минг нафар боладан 500 мингига боғчага йўлланмалар берилади, холос”, дейилади Давлат хизматлари агентлиги хабарида.\nДавлат хизматлари ва Мактабгача таълим вазирлиги ҳамкорлигида давлат боғчаларига навбат кўплиги сабаби ва ечимлари хусусида инфографика ишлаб чиқилди. Унда иккала ташкилотнинг муаммони бартараф этиш режаси ҳам баён этилган.\nҲозирги пайтда республика бўйлаб 6021та давлат боғчалари мавжуд. Уларда 1 млн 540 минг 637 нафар тарбияланувчилар бор. Салкам 700 минг нафар бола ушбу боғчаларга навбат кутмоқда. Боғчаларнинг тарбияланувчиларни қамраб олиш даражаси атиги 55 фоизни ташкил этмоқда.\nАйтилишича, асосий муаммо моддий-техник базанинг етишмаслигидир. Яъни бино ва ўринлар камлиги натижасида ҳар йили 1,2 млн нафар болада давлат боғчаларига бориш имкони мавжуд эмас. Ҳар йили ўртача 700 минг нафар боладан 500 минги боғчага йўлланма олади.\nУшбу муаммо келиб чиқишига асосий сабаб қабул тизими шаффоф ва коррупциядан холи бўлмаганлигидир. Янги тартибга кўра, тизим тўлиқ автоматлаштирилгач, боғчаларга навбат тартиб билан амалга ошириладиган бўлди. Шунингдек, боғчага жойлаштиришда шаффофлик таъминланди.\nДавлат хизматлари агентлиги ва Мактабгача таълим вазирлиги ушбу масала ечими бўйича режасини ҳам баён этган. Режага кўра, мактабгача таълим қамровини 100 фоизга етказиш учун 3-7 ёшдаги 1,2 млн нафар болани қамраб олиш лозим.\nБу бўйича кўрилаётган чоралар: янги боғчалар қуриляпти, нодавлат боғчаларни очиш рағбатлантирилмоқда, оилавий (уй) боғчалар очиляпти, узоқ вақт давомида фаолият юритмаётган боғчалар фаолияти қайта йўлга қўйилмоқда, болалар боғчаларининг муқобил шакллари жорий этилмоқда, дейилади ДХА тақдим этган инфографикада.\n12:14 / 30.03.2021\nАлоҳида таълим эҳтиёжлари бўлган болалар учун касбга ўқитиш курслари ташкил этилади\n08:35 / 15.03.2021\nИлк ёшдаги болаларни ривожлантириш учун инновацион лаборатория ташкил этилади


лаънатлайман ва қоралайман». «Ўзстандарт» ва «Артел» яқиндагина ҳисоблагичлар ишлаб чиқариш ва аҳолига сотишда ҳамкорлик қилиш бўйича келишиб ... (буни Антимонополия қўмитаси рад этган) «Артел» энди электр ҳисоблагичларга ҳам аралаша бошлагани юзерларга ёқмаган кўринади. Бундан ...\n«Счётчик»ларни қиёслашдан ўтказиш бўйича янги тартиб белгиланди\nтабиий газ, ичимлик ва иссиқ сувни ҳисобга олиш ускуналарини (ҳисоблагичларни) ечиш, қиёслашдан ўтказиш ва ўрнатиш бўйича давлат хизматлари ...\nўрнатилаётган янги электр ҳисоблагичлар аввалгиларига қараганда 2,5 баравар кўп электр энергиясини сарфлаши ҳақида истеъмолчилардан эътирозлар тушаётгани ҳақида хабарлар ... ҳолда ўрганилмоқда. Агар Сизнинг хонадонингизга ўрнатилган янги ҳисоблагич ҳақиқатда истеъмол қилинган электр энергиясидан кўпроқ сарфни ...\n11 йил ҳисобга киритилмаган ҳисоблагич туфайли ёзилган қарз бекор қилинди\nяшовчи фуқаро Н.Содиқовни ёзган аризасида кўрсатилишича, электр ҳисоблагичини қўйганига 11 йил бўлишига қарамай, электр корхонаси базасига ... сифатида тегишли ҳисоб-рақами берилганлиги, яшаш хонадонидаги электр ҳисоблагични 2007 йилда алмаштирганлиги, лекин туман ЭТК ходими томонидан ...\nТошкент вилоятида электр энергия истеъмолини ҳисоблашни автоматлаштириш бошланди\nАнгрен шаҳри ҳудудидаги ҳисоб нуқталарига жами 53 036 та электр ҳисоблагичлар ҳамда ҳисоб нуқтларидан маълумотларни йиғиш учун нимстанция ... МЧЖ томонидан ишлаб чиқарилган 15 600 дона замонавий электр ҳисоблагичлар етказиб берилган. Маълумот учун, Ангрен шаҳрида 50 000 ...\nтизимини жорий этиш лойиҳаси доирасида ўрнатиладиган ҳисоблагичлар учун «Ўзстандарт» агентлиги томонидан 10 йилда амалга оширилади. Бунда ... томонидан ўрнатилади, – деди Самандар Қораев. – Амалдаги ҳисоблагичлар электр энергияси истеъмолини ҳисобга олиш ва назорат қилишнинг ...\nва ҳисобининг автоматлаштирилган тизимларига интеграцияланган ҳисоблагичлар хусусида сўз бормоқда. Замонавий талабларга жавоб бермайдиган ... қиёсловдан ўтказиш ишлари учун ўзи тўловни амалга ошириш керак. Агар ҳисоблагич газ таъминоти ташкилоти томонидан ўрнатилган бўлса ва истеъмолчи ...\nТабиий газни ҳисоблаш ускунаси кимнинг ҳисобидан ўрнатилади?\nяъни счётчигимиз эски. Ҳали янгиламаганмиз. Айтишларича, электрон ҳисоблагич ўрнатиш мажбурий экан. Лекин ҳозирда ҳисоблагични алмаштириш ... Лекин ҳозирда ҳисоблагични алмаштириш учун имконимиз йўқ. Электрон ҳисоблагич ўз ҳисобимиздан ўрнатилиши тўғрими ўзи?» Ўзбекистон Республикаси ...\nҳисоблагични орқага қайтариш «нархи»\nқараб) нақд пул эвазига «ёпиб» беришган. «Шоввозлар» электр ва газ ҳисоблагичлари кўрсаткичини орқага айлантириш билан шуғулланиб келишган.Маълум ... ходими Р.К. Яшнобод тумани Қоракўл 2-тор кўчасидаги хонадон газ ҳисоблагич кўрсаткичида бўлган 800.000 сўмлик қарздорликни йўқ қилиш йўли ...


Қўқонда 6 мингдан ортиқ китоблар савдоси ташкил этилди.\nТадбирда мамлакатимизда халқимиз маънавияти ва интеллектуал салоҳиятини юксалтириш, тафаккурини кенгайтириш, аҳоли, айниқса, ёшларнинг мутолаага қизиқишини ва китобхонлик маданиятини оширишга алоҳида эътибор қаратилаётгани таъкидланди.\nКитобхонлар байрами доирасидаги тадбирларда мамлакатдаги нашриётлар томонидан кейинги йилларда чоп этилган мумтоз ва бадиий адабиётлар, энциклопедик луғат ва маълумотномалар, болалар адабиёти намойиши ва савдоси ташкил этилди. Ёзувчи ва шоирлар билан учрашувлар, ёш ижодкорлар учун маҳорат сабоқлари, мушоиралар ўтказилди. Ўтказилган тадбирда 5200 нафардан ортиқ фуқаролар иштирок этди.\nУшбу тадбирда 4 та китоб савдоси билан шуғулланувчи “Фарғона китоб олами” МЧЖ, “Шарқ зиёкори” МЧЖ, “Қўқон китоб савдо” МЧЖ ҳамда “Қўқон Музаффар савдо” китоб дўконлари томонидан нашриётлар томонидан 900 турдаги 6000дан зиёд мумтоз ва бадиий адабиётлар, энциклопедик луғатлар, болалар адабиёти ва ижтимоий-сиёсий мазмундаги адабиётлар намойиш этилиб, савдоси йўлга қўйилди.\nТошкентда «Китобхонлик ҳафталиги» бўлиб ўтмоқда\nҚўқон давлат технологиялар университети ташкил этилади\n«Нега ўқув марказини академик эмас, артист реклама қилади?» — ёш букблогерлар билан суҳбат


Испаниянинг ташқи сиёсатдаги устувор йўналишлари маълум қилинди\n07:54 / 08.11.2016\nИспаниянинг ташқи сиёсатдаги устувор йўналиш Европа йўналиши бўлиб қолмоқда, деб айтди Испаниянинг янги ташқи ишлар вазири Альфонсо Дастис Европа Иттифоқининг хорижий ишлар ва хавфсизлик сиёсати бўйича олий вакили Федерика Могерини билан учрашувда.\nИспания ташқи ишлар вазирлигида маълум қилинишича, Дастис 7 ноябрда Брюсселда Могерини ҳамда халқаро ҳамкорлик ва тараққиёт бўйича еврокомиссар Невен Мимица билан учрашди.\nУчрашувда Дастис Европа билан ҳамкорлик Испания янги ҳукуматининг асосий устувор йўналишларидан бири бўлишини айтди. У шунингдек "доимий алоқалар, ҳамфикрлик ва ҳамкорлик қўллаб-қувватланишини" айтди. Учрашувда томонлар Сурия, Ливия ва Сахел (Африканинг тропик саваннаси) мамлакатларидаги вазиятни ҳамда Лотин Америкаси билан муносабатларни муҳокама қилишди.\n3 ноябрда Испаниянинг янги бош вазири Мариано Рахой мамлакатнинг янги ҳукумати таркибини маълум қилди. Унга кўра, Испания ташқи ишлар вазири 2011 йилдан Европа Иттифоқида Испания вакили лавозимини эгаллаб келган Альфонсо Дастис Кеседо бўлди.


Шавкат Мирзиёев: Энди кечаги натижа билан халқимизни рози қила олмаймиз - hudud24.uz\n2021, 03-Mart | 08:15\nБош саҳифа Янгиликлар Маҳаллий Шавкат Мирзиёев: Энди кечаги натижа билан халқимизни рози қила олмаймиз\n14:06 / 22-01-2020\n– Энди кечаги натижа билан халқимизни рози қила олмаймиз. Бугунги кун талаби ҳар куни изланиш, янгилик яратишдир. Шундагина халқимиз ҳаёти яхши томонга ўзгаради, – деди давлат раҳбари.\n– Биз қанча мукаммал қонун, фармон ва қарорлар қабул қилмайлик, агар улар жойларда етарлича амалга оширилмаса, шунча меҳнат ва саъй-ҳаракатимиз натижаси сезилмай қолаверади, – деди Шавкат Мирзиёев. – Шунинг учун вазирлик ва идоралар ҳамда ҳокимликлар ишини оқилона ва самарали йўлга қўйиш ҳукуматнинг бош вазифаси бўлиши лозим. Энди ҳар бир топшириқнинг ижро этилгани қоғозга қараб эмас, эришилган пировард натижага қараб баҳоланади.\n– Энди иш фаолиятини фақат ишхонасида ўтказган ва қоғозбозликка берилиб, амалий натижани кейинги ўринга тушириб қўйган раҳбарлар билан хайрлашамиз. Марказда ўтираверган вазирлар халққа нима кераклигини қаердан билади? Тармоқ ва ҳудудлар раҳбарлари иш услубини ўзгартириб, масъулият ва жавобгарликни ўз зиммасига олишни ўрганиши, ўз аравасини ўзи тортиши керак. Ўз вақтида ҳал қилинмаган муаммолар жойлардаги аҳоли кайфияти ва турмуш шароитига катта таъсир кўрсатишини бир сония бўлса ҳам унутмаслигимиз зарур, – деди Президент.\nАввалги мақолаОдобсиз “ошиқ”лар ёхуд зиёрат маданияти\nКейинги мақолаПрезидент Шавкат Мирзиёевнинг Олий Мажлисга мурожаатномаси (+видео)


Деҳқон бозорларида озиқ-овқат маҳсулотларининг нархи қанча?\nМамлакатимизда 8 июл 2020 988\nДавлат статистика қўмитаси томонидан, мамлакатимиз ҳудудларидаги марказий деҳқон бозорларидаги алоҳида турдаги озиқ-овқат маҳсулотларининг минимал-максимал нархларини эълон қилди.\nМол гўшти (суяксиз гўштидан ташқари) 38 000 сўмдан 65 000 сўмгача (кг)\nКузатув натижасига кўра, 1 кг мол гўштининг (суяксиз гўштидан ташқари) минимал нархи, Нукус шаҳрининг «Нукус деҳқон бозори»да қайд этилган (38 000 сўм). Мол гўштининг максимал нархи эса, Тошкент шаҳрининг «Олой деҳқон бозори», «Фарҳод деҳқон бозори» ва «Миробод деҳқон бозори»да кузатилди (65 000 сўм).\nҚўй гўштининг минимал нархи кузатув натижасига кўра, Тошкент шаҳрининг «Миробод деҳқон бозори»да (39 000 сўм) рўйхатга олинган. Максимал нархи эса, Тошкент шаҳрининг «Олой деҳқон бозори»да (75 000 сўм) кузатилди.\nКартошка 1 500 сўмдан 5 500 сўмгача (кг)\nОлиб борилган кузатув натижаларига кўра, картошканинг минимал нархи Андижон шаҳрининг «Янги бозор деҳқон бозори», «Андижон шаҳар марказий деҳқон бозори», Чирчиқ шаҳрининг «Чирчиқ деҳқон бозори», Тошкент шаҳрининг «Фарҳод деҳқон бозори»да қайд этилган (1 500 сўм). Максимал нархи эса, Тошкент шаҳрининг «Олой деҳқон бозори»да (5 500 сўм) қайд этилди.\nКузатув натижасига кўра, пиёз маҳсулотининг минимал нархи Термиз шаҳрининг «Марказий деҳқон озиқ-овқат бозори»да (750 сўм) рўйхатга олинди. Максимал нархи эса Тошкент шаҳрининг «Олой деҳқон бозори» ва «Миробод деҳқон бозори»да кузатилди (3 000 сўм).\nСабзи 1 000 сўмдан 5 000 сўмгача (кг)\nСабзи маҳсулотининг минимал нархи кузатув натижасига кўра, Жиззах шаҳрининг «Эски шаҳар деҳқон бозори», Фарғона шаҳрининг «Марказий деҳқон бозори», Тошкент шаҳрининг «Фарҳод деҳқон бозори»да (1 000 сўм) қайд этилган. Максимал нархи эса, Тошкент шаҳрининг «Миробод деҳқон бозори»да (5 000 сўм) кузатилди.\nТухум 5 000 сўмдан 12 000 сўмгача (10 дона)\nТухум маҳсулотининг кузатув натижасига кўра минимал нархи Гулистон шаҳрининг «Гулистон деҳқон бозори»да қайд этилди (5 000 сўм). Максимал нархи эса, Тошкент шаҳрининг «Олой деҳқон бозори» ва «Миробод деҳқон бозори»да қайд этилган (12 000 сўм).\nГуруч 4 700 сўмдан 18 000 сўмгача (кг)\nКузатув натижаларига кўра, гуруч маҳсулотининг минимал нархи Нукус шаҳрининг «Нукус деҳқон бозори»да рўйхатга олинган («Нукус 2» навли гуруч 4 700 сўм). Максимал нарх эса, Тошкент шаҳрининг «Миробод деҳқон бозори»да кузатилди («Лазер» навли гуруч 18 000 сўм).\nЎсимлик ёғи маҳсулотларининг кузатув натижасига кўра минимал нархи Тошкент шаҳрининг «Қўйлиқ деҳқон бозори»да (маҳаллий пахта ёғи 8 400 сўм) кузатилди. Максимал нархи эса, Тошкент шаҳрининг «Олой деҳқон бозори»да (кунгабоқар ёғи 14 500 сўм) кузатилди.\nШакар маҳсулотининг кузатув натижасига кўра минимал нархи Термиз шаҳрининг «Марказий деҳқон озиқ-овқат бозори»да, Гулистон шаҳрининг «Гулистон деҳқон бозори»да, Тошкент шаҳрининг «Фарҳод деҳқон бозори», «Миробод деҳқон бозори», «Эски жўва деҳқон бозори» ва «Қўйлиқ деҳқон бозори»да (5 800 сўм) қайд этилди. Максимал нархи эса, Тошкент шаҳрининг «Олой деҳқон бозори» ва «Миробод деҳқон бозори»да (7 000 сўм) кузатилди.


"Шўртан": 13 нафар футболчи жамоа билан бирга эмас / CHAMPIONAT.asia\n17:55Breaking: ПФЛга янги раҳбар тайинланди 37 17:55"Барселона" президенти Гризманн ҳақида: "Ҳеч қанака музокаралар йўқ" 6 17:23Феликс бугун "Атлетико" билан шартнома имзолаши мумкин. У Мадридга учиб келди 6 17:06Қатар нега бунчалик кучли эканини билмайсизми? Унда бу мақолани ўқинг 21 16:50Марадона: "Ҳатто Тонга ҳам Аргентинани ютиши мумкин" 17 16:16"Арсенал" футболчи харид қилишга яқин 4 16:15Olamsport: Юлдуз Усмонова, Ғуломжон Ёқубов, "Ринг гёрлс" ҳамда "Тўнлар муборак" маросимидан ГАЛЕРЕЯ 2 16:07Суперлига 12-тури доирасида “Биз гиёҳвандликка қаршимиз” акцияси ўтказилади 4 15:45"Реал" эртага Родригони таништиради 12 15:28Маъруфхон Муродов: “Мухлислар Суперлига йўлланмасини кутмоқда” 2 15:25ОФК президенти Равшан Эрматовга қўнғироқ қилди 31 15:10Breaking: Бугун соат 18:00да ПФЛда йиғилиш бўлиши кутилмоқда 75 15:08Радамель Фалькао: "Кавани қаерга бормасин, кўплаб голлар уради" 1 14:16Olamsport: Нурмагомедов - Фергюсон жанги бўлиши мумкин, оғир атлетикачиларимиз йиғинга йўл олишди 0 14:04Футзал. U-20 Осиё чемпионатида чорак финалчилар маълум 2\n"Шўртан": 13 нафар футболчи жамоа билан бирга эмас\n13 июл 2013 12:11\nҒузорнинг "Шўртан" жамоаси бу йилги мавсумда сира ҳам ўзига ўхшамаяпти.\nБошидан молиявий қийинчиликларни ўтказаётган клуб турнир жадвалида аутсайдерлар қаторига тушиб қолди. Биринчи даврани 13-ўринда тугатган жамоа куни кеча йиғинни бошлади. Аниқроғи, мураббийлар штаби 11 июль куни футболчиларни Ғузорда йиғди. Моддий томондан анча қийналиб қолган клубни биринчи давра ўйинлари ниҳоясига етгач етакчи футболчилар бир кетин тарк этмоқда.\nЖамоа бош мураббийи Зоир Тўрақуловни ҳам айнан ушбу йўқотишлар ҳозир бироз ўйга толдираётган бўлса ажаб эмас. Боиси биринчи даврада жамоа шарафини ҳимоя қилган барча футболчилар ҳануз жамоа йиғинига етиб келишмаган. Фақатгина Асрор Алиқулов, Ботир Қодирқулов, Зоҳид Раупов, Александр Востриков ҳамда Аббос Омонов каби ўйинчилар қолган холос. Ушбу беш нафар асосий таркиб футболчилари билан бирга ёшлар жамоасидаги кўплаб ўйинчилар машғулотларда иштирок этмоқда.\nЖамоа таркибига ҳозирча янги келиб қўшилган ўйинчилар йўқ. Ёдингизда бўлса, "Шўртан" литвалик посбон Павел Леус билан хайрлашишга қарор қилганди. Асосий дарвозабон Александр Корнейчук ҳам бугунги кунда жамоа билан бирга эмас. Шундай экан, ёшлар жамоасидаги дарвозабонларга ўзларини кўрсатиш учун имконият туғилди деса бўлади.\nЮқорида атиб ўтганимиздек, "Шўртан" йиғинни катта йўқотишлар билан бошлади. Жамоа шарафини биринчи даврада ҳимоя қилган Александр Корнейчук, Павел Леус, Шукур Жумабоев, Иброҳим Отахонов, Шавкат Раимқулов, Ярослав Крушелницкий, Обид Жўрабоев, Дилявер Абибуллаев, Вячеслав Пономарёв, Павел Соломин, Артурас Фоменко, Азиз Мансуров, Жамол Отақулов бугунги кунда жамоа билан бирга эмас.\nБундан кўриниб турибдики, "Шўртан" бугунги кунга келиб катта зарбага дуч келди. Шу боис бош мураббий олдида жуда катта ташвиш пайдо бўлди. Тан олиш керак, ҳозирги вазиятда жамоага номдор ижрочиларни олиб келиш ҳам мураккаб. Воқеалар ривожини кузатамиз.


Юлия Тимошенко истеъфога чиқарилди\n22 апрел 2021, Тошкент вақти: 17:20\nУкраина Верховная Радаси мамлакат Бош вазири Юлия Тимошенкони истеъфога чиқарди.\nУкраина парламентининг бугунги йиғинида 243 нафар депутат Бош вазир Юлия Тимошенко етакчилигидаги ҳукуматга ишончсизлик билдирди.\nЧоршанба куни парламент мажлиси чоғида чиқиш қилган Тимошенко мухолифатга ўтиб, Украина янги президенти Виктор Януковичнинг ҳаракатларини доимий равишда назорат қилиши тўғрисида баёнот берди.\n“Ҳукумат масъулияти тўғрисида”га ҳужжатни президент Виктор Януковичнинг Минтақалар партиясидан бўлган депутатлар парламент кун тартибига киритган эди. Ушбу ҳужжатда мамлакатда юзага келган бугунги аянчли ижтимоий-иқтисодий вазият учун Тимошенко ҳукуматининг жавобгар экани айтилади.


Апонил таблеткалар – medu.uz – Дорилар ҳақида маълумотлар ўзбек тилида\nHome Йўриқномалар Апонил таблеткалар\nАпонил таблеткалар 100 мг\nАпонил препаратининг таркиби ва таърифи\nАпонил препаратини қўллашдан олдин нималарни билиш керак\nАпонил препаратини қўллаш усули\nАпонил препаратини сақлаш шароити\nАпонил – оғриқ қолдирувчи (оғриқ синдромини камайтирувчи) таъсирга эга ностероид яллиғланишга қарши препарат (НЯҚП). Препарат ўткир оғриқларни даволаш, шунингдек ҳайз цикллари вақтида оғриқ ҳиссиётларини камайтириш учун мўлжалланган.\nАпонил препаратини буюришдан олдин даволовчи шифокорингиз ушбу препаратни қўллашдан фойда ва ножўя самараларни ривожланиши билан боғлиқ хавф нисбатини баҳолаши керак.\nАпонил препаратини қўллашдан олдин нималарни билиш керак:\nҚуйидаги ҳолатларда Апонилни қабул қилиш тақиқланади:\nнимесулид ёки ушбу тиббий препаратнинг ҳар қандай ёрдамчи компонентига (6-бўлимда таърифланган) юқори сезувчанликда\nаспирин ёки ҳар қандай бошқа ностероид яллиғланишга қарши препаратларни (НЯҚП) қабул қилгандан кейин қуйида санаб ўтилган симптомларни юзага келиши:\nҳансираш, нафас олишни қийинлашиши (бронхиал астма)\nшиллиқ қаватда яллиғланиш жараёни оқибатида бурунни шиши\nтери ёки шиллиқ қаватни шиши (яллиғланиш), масалан кўзларни, юзни, лабларни, оғизни, томоқни шиши ва бунинг оқибатида нафас олишни қийинлашиши (ангионевротик шиш)\nанамнезида НЯҚП билан даволаганда қуйидаги белгилар юзага келганда:\nмеъда-ичак йўлларини ярали шикастланиши (перфорация)\nМеъда-ичак йўлларида яра ёки қон кетишини аввал бўлганлиги ёки ҳозирги вақтда мавжудлиги (яра пайдо бўлиши ёки қон кетишини камида иккита ҳолати)\nАввал бош мияга қон қуйилганда (инсульт)\nҚон ивиши билан боғлиқ муаммолар (қонни ёмон ивиши)\nЖигар касаллигини мавжудлиги ёки жигар ферментлари фаоллигини ошиши\nАгар Сиз ҳозирги вақтда парацетамол ёки ҳар қандай НЯҚП қатори бошқа анальгетиклар каби ўзининг жигарга ножўя таъсири билан маълум бўлган дори воситаларини қабул қилаётган бўлсангиз\nАгар Сиз қарамликни (наркотик қарамлик) чақирувчи ҳар қандай дори воситаларини ёки моддаларни аввал қабул қилган ёки ҳозирги вақтда қабул қилаётган бўлсангиз\nАгар жигар функциясига салбий таъсир кўрсатган нимесулидга реакция юз берган бўлса\nАгар Сизда диализ билан даволашни талаб этувчи ўткир буйрак етишмовчилиги бўлса\nАгар Сизда яққол юрак етишмовчилиги бўлса\nАгар Сизда гриппсимон ҳолат, шамоллаш ҳолати (умумий оғриқли ҳолат, ўзини ёмон ҳис қилиш, қалтираш, иситма, тана ҳароратини ошиши) бўлса\nАгар Сиз ҳомиладорликнинг учинчи уч ойлигида бўлсангиз\nЛактация (эмизиш) даврида.\nАпонил препаратини қабул қилишдан даволовчи шифокорингиз ёки фармацевт билан маслаҳатлашиш керак.\nАпонил каби препаратни қабул қилиш айрим ҳолларда юрак хуружи (миокард инфаркти) ёки инсульт ривожланиши хавфи билан боғлиқ бўлиши мумкин. Бундай хавфнинг сабаби препаратни юқори дозада қўллаш ва узоқ вақт даволаш бўлиши мумкин. Тавсия этилган доза ва даволаш давомийлигини оширманг.\nАгар Сизда юрак билан муаммолар бўлса, аввал инсульт ўтказган бўлсангиз ёки Сиз бу ҳолатлар юзасидан хавф гуруҳида эканлигизга шубҳангиз бўлса (масалан Сизда қон босими ошган, қандли диабет, холестерин даражаси юқори бўлса ёки Сиз чекувчи бўлсангиз) бундай ҳолларда Сиз даволаш юзасидан даволовчи шифокорингиз ёки фармацевт билан маслаҳатлашишингиз керак.\nДаволаш вақтида жиддий аллергик реакциялар юзага келганда Апонил препаратини қабул қилишни дарҳол тўхтатиш керак. Тери тошмаси, юмшоқ тўқималарни (шиллиқ қаватларни) шикастланишини ёки аллергиянинг ҳар қандай бошқа симптомларининг биринчи белгиларида даволовчи шифокорга мурожаат этишингиз керак.\nМеъда-ичак йўлларидан қон кетиши (қон аралаш ахлат) ёки яра пайдо бўлганида Апонил препаратини билан даволашни дарҳол тўхтатиш керак.\nАгар Апонил препарати билан даволаш жараёнида жигар функциясини шикастланиши симптомлари пайдо бўлса, нимесулидни қабул қилишни тўхтатиш ва дарҳол даволовчи шифокорингизга хабар бериш керак. Жигар функциясини шикастланишини кўрсатувчи симптомлар иштаҳани йўқолиши, кўнгил айниши, қусиш, қорин соҳасида оғриқ, сурункали чарчоқлик ва сийдик рангини ўзгаришини ўз ичига олади.\nАгар Сизда меъда ва ўн икки бармоқ ичак яраси, меъда-ичакдан қон кетиши, носпецифик ярали колит ёки Крон касаллиги аниқланган бўлса – Апонилни қабул қилишдан олдин албатта шифокор билан маслаҳатлашиш керак.\nАгар Апонил билан даволаш вақтида Сизда иситмали ва/ёки гриппсимон ҳолат (умумий лоҳаслик ҳисси, қалтираш ёки тремор) ривожланса, препаратни қабул қилишни тўхтатиш ва шифокор билан маслаҳатлашиш керак.\nАгар Сизда юрак билан боғлиқ аҳамиятсиз муаммолар, юқори артериал босим кўринишидаги муаммолар, буйрак ва қон-томир тизими томонидан муаммолар бўлса – Апонил препаратини қабул қилишдан олдин албатта даволовчи шифокорингизга хабар беринг.\nАгар Сиз кекса ёшда бўлсангиз, меъда-ичак йўллари, буйрак, юрак ёки жигар томонидан бирон-бир муаммолардан сақланиш учун Апонил препарати билан даволаш вақтида даволовчи шифокорингиз Сизнинг ҳолатингизни мунтазам назорат қилади\nҲомиладорликни режалаштириш юзасидан албатта даволовчи шифокорингиз билан маслаҳатлашинг, чунки Апонил нохуш оқибатларга олиб келиши мумкин.\n12 ёшгача бўлган болаларда Апонил препаратини қўллаш мумкин эмас.\nҲар қандай дори воситаларини қабул қилаётганлигингиз, яқинда қабул қилганлигингиз ёки қабул қилишни режалаштирган бўлсангиз албатта даволовчи шифокорингизга хабар беринг, чунки улар Апонил препарати билан ўзаро таъсирлашиши мумкин:\nКортикостероидлар (яллиғланиш жараёнларини даволаганда қўлланадиган дори воситалари)\nҚонни суюлтирувчи дори воситалари (антикоагулянтлар, масалан варфарин ёки антитромбоцитар моддалар, аспирин ёки бошқа салицилатлар)\nГипотензив воситалар ёки диуретиклар (қон босимини ёки юрак-қон томир тизими билан боғлиқ муаммоларни назорат қилиш мақсадида қўлланадиган дори воситалари)\nДепрессив ҳолатларни ва шунга ўхшаш ҳолатларни даволашда қўлланадиган литиум\nСеротонинни танлаб олинадиган қайта қамраб олинишининг ингибиторлари (депрессив ҳолатларда қўлланадиган препаратлар)\nМетотрексат (ревматоид артрит ва рак касалликларида қўлланадиган препарат)\nЦиклоспорин (трансплантациядан кейинги даврда ёки иммун тизими билан боғлиқ бузилишларда қўлланадиган препарат).\nАпонил препаратини қабул қилишдан олдин даволовчи шифокорингиз ёки фармацевт Сиз юқоридаги дори препаратларини қабул қилаётганлигингиз ҳақида хабари борлигига ишонч ҳосил қилиш керак.\nҲомиладорлик ёки эмизиш даврида, ёки ҳомиладор бўлиши мумкин бўлган ёки ҳомиладорлик режалаштирилган ҳолларда ушбу тиббий препаратни қўллашдан олдин даволовчи шифокорга ёки фармацевтга мурожаат этиш тавсия этилади. Ҳомиладорликнинг учинчи уч ойлигида Апонил препаратини буюриш қатъиян мумкин эмас, чунки уни қўллаш болага ва туғруқ жараёнига салбий таъсир кўрсатиши мумкин.\nҲомиладорлик режалаштирилган ҳолларда албатта даволовчи шифокорингиз билан маслаҳатлашинг, чунки Апонил аёлларда фертилликни пасайтириши мумкин.\nҲомиладорликнинг биринчи ва иккинчи уч ойлигида буюрилган доза ва даволаш давомийлигини оширманг.\nЛактация даврида Апонил препаратини қўллаш қатъиян мумкин эмас.\nАгар Апонил препаратини қабул қилгандан кейин Сиз бош айланиши ёки уйқучанлик каби симптомларни ҳис қилсангиз, автомобилни бошқаришдан сақланиш керак.\nАпонил лактоза сақлайди. Агар сахароза сақловчи айрим моддаларга индивидуал ўзлаштираолмаслик аниқланган бўлса, ушбу тиббий препаратни қабул қилишдан олдин даволовчи шифокорингиз билан маслаҳатлашишингиз керак.\nАпонил препаратини қўллаш усуллари\nДаволовчи шифокорингиз томонидан препаратни қабул қилиш нормаларига ҳар доим амал қилинг. Ҳар қандай гумонлар пайдо бўлган ҳолларда даволовчи шифокорингизга ёки фармацевтга мурожаат этинг.\nНожўя самараларни юзага келиш хавфини камайтириш мақсадида препаратни катта бўлмаган дозада қисқа муддат даволаш тавсия этилади.\nТавсия этилган дозалаш:\nТавсия этиладиган доза – 100 мг ли таблеткалар, суткада 2 марта, овқатдан кейин буюрилади.\nАпонил препарати билан даволаш қисқа муддатли бўлиши ва умумий бир цикл давомида 15 кундан ошмаслиги керак.\nПрепаратни болалар ва катталарда қўлланилиши\n12 ёшдан кичик болалар:\nАпонил препаратини қўллаш мумкин эмас.\nКатталар (12 ёшдан 18 ёшгача):\nДозалаш бўйича ҳеч қандай алоҳида кўрсатмалар йўқ. Катталардагига ўхшаш дозалар буюрилади.\nАпонил препаратининг дозасини ошириб юбориш ҳолатлари\nАпонил препаратининг дозаси ошириб юборилган ҳолатларда (дозани ошириб юборилиши) даволовчи шифокорингиз билан боғланишингиз ёки яқиндаги тиббиёт муассасасига мурожаат этишингиз керак. Шифокорлар Сизни нимани қабул қилганлигингизни аниқлашлари учун препаратни ўзингиз билан олиб боринг. Дозани ошириб юборганда қуйидаги симптомлар юзага келиши мумкин: уйқучанлик, кўнгил айниши, эпигастрал соҳада оғриқ, меъда-ичакдан қон кетиши, нафасни сусайиши.\nАпонил препаратини қабул қилишни ўтказиб юбориш\nПрепаратнинг ўтказиб юборилган дозасини ўрнини тўлдириш учун дозани икки марта қабул қилманг.\nҚуйида санаб ўтилган ножўя таъсирлардан биронтас оғирлашса ёки ушбу йўриқномада санаб ўтилмаган ҳар қандай ножўя таъсирлар аниқланган ҳолатларда – илтимос даволовчи шифокорингизга ёки фармацевтга хабар беринг:\nЭпигастрал соҳада дискомфорт ёки оғриқ, иштаҳани йўқолиши, кўнгил айниши, қусиш, меъда-ичакдан қон кетиши, кам ҳолларада – ич кетиши;\nТошма ёки қичишиш каби тери аллергик реакциялари;\nТери ёки кўз олмасини сарғайиши (сариқлик);\nАжралаётган сийдикнинг хажмини ёки рангини ўзгариши;\nЮз, тўпиқ ёки оёқларни шиши;\nМеъда-ичак йўлларини шикастланиши билан боғлиқ энг кенг тарқалган ножўя самаралар, масалан:\nМеъда-ичак йўллари шиллиқ қаватини ярали шикастланиши (гастрит ва ўн икки бармоқ ичак ярасини ривожланиши)\nМеъда-ичак йўлларини тешилиши ёки меъда-ичак йўлларидан қон кетиши (айрим ҳолларда ўлим билан якунланувчи, айниқса кекса одамларда).\nНимесулид чақирган ножўя самаралар орасида қуйидагилар кузатилиши мумкин: Жуда тез-тез (10 пациентдан 1 тадан кўпроғида): диарея, кўнгил айниши, қусиш, плазмадаги жигар синамаларининг даражасини бироз ўзгариши.\nТез-тез эмас (100 пациентдан 1 тадан кўпроғида): ҳансираш, бош айланиши, артериал босимни ошиши, қабзият, метеоризм, меъда-ичак йўлларини яллиғланиши (гастрит), қичишиш, эшакеми, кўп терлаш, суюқликни тутилиши (шиш), меъда-ичак йўлларидан қон кетиши, ўн икки бармоқ ичак яраси ёки меъда-ичак йўлларини тешилиши\nКам ҳолларда (1000 пациентдан 1 тадан камроқ): анемия, лейкопения, айрим лейкоцитларнинг сонини ошиши (эозинофил лейкоцит), артериал босимни ўзгариши, қон кетиши, сийганда дискомфорт ёки сийдикни тутилиши, сийдикда қон излари, қон плазмасида калийнинг даражасини ошиши, сабабсиз хавотирлик, тунги даҳшатлар, кўриш ўткирлигини пасайиши, тахикардия, исимали ҳолат, эшакеми, терини яллиғланиши (дерматит), умумий лоҳаслик, толиқиш.\nЖуда кам ҳолларда (1000 пациентдан 1 тадан камроқ): кучли тери реакциялари (кўп шаклли эритема, Стивенс-Джонсон синдроми ва токсик эпидермал некролиз каби маълум), улар тери тошмаси ва умумий лоҳасликка олиб келиши мумкин; жигарни ёки буйракни яллиғланиши (нефритлар), бош мия функциясини бузилиши (энцефалопатия); тери ости қон кетишлари ёк тананинг бошқа қисмларида қон кетишига олиб келувчи қонда тромбоцитлар сонини камайиши, қон кетиши оқибатида қон аралаш ични суюқ келиши, жигарни яллиғланиши (гепатит), айрим ҳолларда сариқлик ва ўт чиқариш йўлларини тўсиб қўювчи жиддий ҳолати; аллергик реакциялар, шу жумладан ҳатто кучсизлик ва нафасни сусайишигача, астма, гипотермия, бош айланиши, бош оғриғи, уйқучанлик, эпигастрал соҳада оғриқ, овқат ҳазм қилишни бузилиши, стоматит, қичишиш (эшакеми), юзни ва тери қопламаларини шиши, кўриш ўткирлигини бузилиши.\nАпонил каби препаратни қабул қилиш айрим ҳолларда юрак хуружи (миокард инфаркти) ёки инсульт ривожланиши хавфи билан боғлиқ бўлиши мумкин.\nАпонил препаратини сақлаш шароитлари\nАпонилни 25°С дан юқори бўлмаган ҳароратда, оригинал ўрамида сақлаш керак.\nАпонил препаратининг таркиби\nТаъсир этувчи модда – нимесулид. Ҳар бир таблетка 100 мг нимесулид сақлайди.\nЁрдамчи моддалар: лактоза моногидрати, микрокристалл целлюлоза, натрий докузати, крахмал, натрий гликолати, гидроксипропилцеллюлоза, гидрогенланган ўсимлик мойи, магний стеарати.\nАпонил препаратининг қобиғи ва ўрам ичидагиси\nТаблеткалар – думалоқ шаклли, ясси, рискали, 10,4 мм диаметрли, сарғиш тусли оқ рангли таблеткалар.\nТаблеткаларни тенг икки қисмга бўлиш мумкин.\nТаблеткалар Ал/ПВХ блистерга жойланган. 10, 20 ва 30 таблеткали ўрамлар (картон қутилар) мавжуд.


Чинозлик Аҳмадбойнинг ёрдамчиси Муродбойга нисбатан суд ҳукми эълон қилинди - Zamin.uz\n2015 йилга қадар чинозлик Аҳмадбойнинг ёрдамчиларидан бўлган ва халқ орасида Муродбой номи билан танилган Мирзамурод Юнусалиев ва унинг жиноий шерикларига нисбатан суд ҳукми ўқилди. Бу ҳақда «Kun.uz» хабар берган.\nМирзамурод Юнусалиев 27 август куни жиноят ишлари бўйича Янгийўл туман суди томонидан Жиноят кодексининг 168-моддаси 3-қисмининг «а», «в» бандлари (фирибгарлик), 184-моддасининг 3-қисми (жуда кўп миқдордаги солиқлар ёки бошқа мажбурий тўловларни тўлашдан бўйин товлаш), 228-моддасининг 3-қисми (ҳужжатлар, штамплар, муҳрлар, бланкалар тайёрлаш, уларни қалбакилаштириш, сотиш ёки улардан фойдаланиш — ҳужжатнинг қалбаки эканлигини била туриб, ундан фойдаланиш) ва 243-моддаларида (жиноий фаолиятдан олинган даромадларни легаллаштириш) назарда тутилган жиноятларни содир этганликда айбли деб топилди.\nСуд жиноий гуруҳ раҳбари бўлган Мирзамурод Юнусалиевга – 9 йил, унинг шериклари Ғофуржон Муроджоновга – 8 йил, Амиран Қудратовга – 8 йил, Эркин Шариповга – 8 йил, Сирожиддин Йўлчиевга – 6 йил муддатга озодликдан маҳрум қилиш жазосини тайинлаган.\nГуруҳнинг қолган 8 нафар аъзоси Жиноят кодексининг 72-моддасига (шартли ҳукм қилиш) асосан уларнинг гуруҳдаги иштирокчилик даражаси инобатга олиниб, тайинланган озодликдан маҳрум қилиш жазосидан шартли равишда озод қилиниб, 3 йил синов муддати белгиланди.\nЭслатиб ўтамиз, 2017 йил май ойидан қидирувда бўлган Юнусалиев 2019 йил 27 апрель куни қўлга олинган. У қидирувдалиги боис ҳаракатдан тўхтатиб қўйилган жиноят иши қайта тикланганди.\nТергов жараёнида Мирзамурод Юнусалиев 2016 йил январь ойида «Эркин Авто Дилер» номли МЧЖ замирида «молиявий пирамида» ташкил этиб, бу ишга ўзининг ўнга яқин жиноий шерикларини жалб қилгани, улар ёрдамида 4000 нафарга яқин фуқаронинг 26 миллион 870 минг 51 АҚШ доллари ва 18 миллиард сўм миқдордаги пул ва бошқа мол-мулкларини фирибгарлик йўли билан қўлга киритгани аниқланган.\nЖиноят иши бўйича қарийб 8 миллиард сўмлик 18 та кўчмас мулк объектлари (уй, чойхона, дўкон биноси, нотурар бино ва иншоотлар) хатланган. Фуқароларга тегишли 85 та енгил машина ашёвий далил тариқасида олинган. Ушбу автомобилларнинг барчаси белгиланган тартибда баҳоланиб, ўз эгаларига қайтарилган. “Замин” янгиликларини “Twitter”да кузатиб боринг\n2-06-2020, 22:17, Жамият\n16-06-2018, 08:05, Жамият


7 май Радио куни сифатида нишонланишини ҳали совет даврлариданоқ билар эдим. Аммо 7 май оталар куни эканини Германияга ҳижрат қилгач билдим.\nОтамнинг иш майдони Хоразм вилоятининг бутун ҳудудлари эди. Зил-замбил «репортёр» магнитофони билан отам Питнакдан Дўсимбийгача, Моноқдан Овшаргача бўлган масофани пикап «Москвич»да кезиб репортажлар ҳозирлар эди.\nРадиобошловчи Қодир Махсумов «Хоразмдаги мухбиримиз Ражаббой Бобожонов биз билан жонли алоқада, ассалому алайкум, Ражаббой оға», дейиши билан отам баланд овозда «валайкум ассалом, Қодиржон», деб репортажни бошлар эди.\nОтам уйдаги улкан магнитофондаги ош ейдиган лаган катталигидаги тасмаларни ацетон билан ëпиштириб монтаж қилар эди.\nРеспондентларнинг тасмалардаги овози эса текстга туширилиши лозим эди.\nОтам тасмадаги овозларни эшитиб, жумлама-жумла машинкада чиқиллатар эди.\nМонтаж бўлган якуний маҳсулот эса зудлик билан Урганч аэропортига етказиларди.\nУчувчилар тасмани Тошкент аэропортидаги махсус қутига ташлашар эди. Радио ходимлари эса бу тасмани олиб эфирга қўйишар эди.\nАммо бундан 21 йил олдин, 1994 йилнинг 12 апрелида тележурналист бўлиб эфирга чиқдим.\nБиз ТВ зона 4-тизими орқали Москва дастури бериладиган каналдан чиқиб, Москва дастурларини кутаëтган ўртоқларга «Жаноблар ва хонимлар», деб мурожаат қилдик.\nМоскванинг «Время» дастури ўрнига «Дигиржак» (Ғилдирак) деган махсус дастурни намойиш қилдик.\n«Озодлик» радиоси журналисти\ndata-title="7 май – Радио куни" data-description="<p>7 май Радио куни сифатида нишонланишини ҳали совет даврлариданоқ билар эдим. Аммо 7 май оталар куни эканини Германияга ҳижрат ..." data-image="https://eltuz.com/wp-content/uploads/2016/05/rasm1359.jpg" data-url="https://eltuz.com/asosiy-mavzular/195598/" data-services="facebook,odnoklassniki,twitter,telegram" data-counter="ig">\nКомил Аллламжонов томонидан асос солинган, ҳайдовчиларни ўқитишга ихтисослашган Avtotest Report компанияси 2017 йилда ҳукумат қарори билан тўла монополия ҳуқуқини ...\nРТдан ваъз: Агар Германия Ўзбекистонга айланса…\nАзизлар, мана, ҳафта айланиб сиз билан яна бетма-бет, юзма-юзман. Менинг гапларимга тоқат қилаётганингиз шоён таҳсинга лойиқ. Тоқатсиз жамият улар ...\n«Элтуз» рассом Кирпининг коронавирус карантини туркумидан янги карикатурасини тақдим этади.